Zulfikar Ali Bhutto

Dalam hidup kita ini ada tarikh-tarikh yang mustahil akan dilupakan. Aku tidak tahu bagaimana detik-detik pada tarikh itu menjadi penting.Padahal ianya bermula sebagai hari-hari biasa yang tiada apa yang istimewa.Ianya bukan Hari Valentine di mana aku mendapat kekasih baru. Juga bukan Hari Krismas atau Hari Raya. Ianya hari biasa seperti hari-hari lain.Hari Rabu 4 April, 1979 adalah satu-satu tarikh yang aku maksudkan.Pada hari Rabu itu aku masih lagi menumpang di No 4, WUS International House, University of Karachi di Pakistan.Aku tinggal bersama pelajar dari Patani. Kami berkongsi perbelanjaan harian.Kadang-kadang aku makan di warung dan kantin tapi biasanya kami berkongsi masak untuk merasa makanan sendiri. Jauh dari tanah air tetapi selera tak berubah.Kami perlu ke pasar untuk membeli bahan makanan. Pasar besar membeli-belah bahan dapur di Karachi ialah di Empress Market.Jauhnya 13 Kilometer dari universiti. Setengah jam naik van atau naik bas.Van, bas dan “rickshaw” atau motorsikal tayar tiga adalah sistem pengangkutan awam yang paling popular di Karachi.Empress Market terletak dalam wilayah Saddar.Ianya bangunan bersejarah, tempat tanda dalam kota Karachi.Pada tahun 1857 beberapa orang “sepoi”, tentera anak watan bangun memberontak melawan kuasa kolonial Inggeris. Pertempuran berlaku. Sepoi ditewaskan.Kuasa kolonial Inggeris merasa takut jika anak watan dengan semangat nasionalisme akan mendirikan tugu peringatan di tempat berlaku pertempuran.Maka dengan licik kuasa kolonial pada tahun 1884 mendirikan Empress Market di tempat gugurnya para sepoi.Untuk melunakkan keadaan, bangunan baru ini dijadikan pasar dan mengambil sempena nama Queen Victoria yang menjadi “empress” atau maharani India ketika itu.Pasar besar ini terbahagi kepada beberapa bahagian.Ada blok menjual hanya daging. Blok menjual rempah rampai dan bahan kering. Blok menjual sayur. Di tengah bangunan ini ialah pasar ikan.Di Pakistan pada hari Selasa dan Rabu tidak ada penjualan daging.Ini dasar kerajaan untuk menggalakkan warga makan sayur, ikan atau ayam.Di Pakistan sumber utama protein ialah daging kambing. Daging lembu agak kurang. Mungkin ini ada berkait dengan asal usul Pakistan yang satu ketika dahulu menyembah lembu.Ikan dan makanan laut juga bukan bahan utama. Malah di Pakistan yang majoritinya menganut mazhab Hanafi yang mentakrif ketam dan udang sebagai haram.Untuk Mazhab Hanafi, sotong dianggap seperti tikus– tikus laut.Ajaran Islam bentuk ini menjadikan makanan laut agak murah di Karachi.Justeru ianya melumayankan makanan laut untuk kami dari Nusantara.Maka pada hari Rabu itu tugas aku ke pasar. Aku pergi bersendirian ke Empress Market. Aku membeli tomato, bawang, bayam dan buah anggur. Kemudian masuk ke pasar ikan. Aku membeli ikan merah.Keluar dari pasar ikan aku wajib melintasi ke blok rempah rampai dan bahan kering.“Khatam kogia… khatam kogia.” Aku terdengar laungan. Aku faham laungan bahasa Urdu ini yang bermaksud “semua tamat .. semua habis”.Tetapi aku tak tahu apa yang tamat dan apa yang habis.Aku ternampak beberapa pemilik kedai ketawa-ketawa memukul tangan “give me five”.Aku ternampak ada yang menghadiahkan gula-gula antara satu sama lain.Pada hemat aku ada tauke kedai yang menyambut hari jadi. Atau ada pemilik bazar yang mendapat cucu.Melintas jam 11.00 pagi sampai kembali ke Internasional House.Masih tergambar cerah dalam ingatan aku.Kawan aku siswa Patani Mat Nor yang memakai seluar pendek duduk mencangkung di tepi kerusi batu di hadapan asrama. Mat Nor kelihatan sugul.“Apa jadi… duduk menung?” Aku bertanya sambil melawak.“Kau tak tahu ke? Bhutto dah kena gantung Subuh tadi.” Mat Nor dengan sayu berkata.Aku terperanjat. Mata aku memerhati muka Mat Nor. Aku tak percaya apa yang aku dengar.Baru aku sedar kenapa tauke di bazar Empress Market menabur gula-gula. Mereka merayakan Zulfikar Ali Bhutto (1928 -1979) mati di tali gantung.Kematian Bhutto ini memeranjatkan dunia. Berminggu sebelum ini aku sering membaca banyak negara dan ramai pemimpin dunia dari Presiden Amerika Syarikat (AS) Jimmy Carter, Hafiz Al-Assad dari Syria, Hua Guofeng dari China dan Pope John Paul II termasuk Leonid Brezhnev dari Rusia meminta agar Bhutto tidak digantung.Setiausaha agung Pertubuhan Bangsa-Bangsa Bersatu (PBB) dan juga Pertubuhan Kerjasama Islam (OIC) semua meminta dan merayu kepada Jeneral Zia-ul-Haq agar hukuman mati terhadap Bhutto tidak dilaksanakan.Mahkamah Pakistan mendapati Bhutto bersalah berkonspirasi membunuh musuh politik pada tahun 1974. Bhutto sendiri tidak menarik picu pistol.Aku mengikuti perbicaraan Bhutto ini. Bukan aku pergi ke mahkamah tetapi aku membaca “Rejoinder”. Ini hujah Bhutto di mahkamah.Semua dokumen, hujah pembelaan, ucapan yang tertuduh dalam mahkamah dan afidavit Bhutto dicetak dan difotokopi. Kemudian dijual kepada orang ramai.Ianya dalam Bahasa Inggeris, maknanya untuk media antarabangsa, para diplomat dan pemerhati politik dunia dan masyarakat antarabangsa.Aku pendatang haram di Karachi ketika itu amat bersimpati terhadap Zulfikar Ali Bhutto.Bukan aku kenal sosok ini. Malah ketika aku sampai kali pertama ke Pakistan tahun 1977, sosok ini sudah berada dalam penjara.Aku bersimpati terhadap garis politik yang diambil oleh Bhutto dan Pakistan People’s Party (PPP).Dari apa yang aku baca, Zulfikar Ali Bhutto ini orangnya bukan kecik anak.Dia anak tuan tanah. Jangan silap faham, tanah keluarga beliau bukan hanya berkeluasan 100 hingga 1000 ekar.Ayah Zulfikar adalah Sir Shah Nawaz Bhutto yang semasa zaman kolonial bertaraf menteri dan berkerajaan sendiri di provinsi Sindh.Dari apa yang aku baca dan aku dengar, di Larkana pekan dan kampung keluarga Zulfikar, terdapat lebih dari 4000 keluarga yang bergantung hidup mengerjakan tanah ladang tanah milik keluarganya.Di Pakistan tuan tanah jenis ini dipanggil “wadero”.Anak tuan tanah ini mendapat pendidikan awal di Bombay.Ini sebelum Pakistan wujud pada tahun 1947.Kemudian Zulfikar mengikuti kuliah sains politik di Bekerley, Carlifornia. Sambung ke Oxford dan lulus di Lincoln Inn sebagai peguam.Pulang ke Pakistan sebagai peguam muda dan terus terlibat dalam politik. Menjadi menteri luar pada tahun 1963.Menjadi presiden Pakistan dari 1971 hingga 1975.Menjadi perdana menteri dari tahun 1975 sehingga rampasan kuasa oleh Jeneral Zia pada 5 Julai, 1977.Zulfikar menubuhkan PPP pada tahun 1967. PPP mengambil garis kiri dan sosialis.Pada tahun 1972 Zulfikar memiliknegarakan industri besar seperti kilang besi, kilang logam, kilang elektrik berat, kilang petrokimia, kilang simen dan loji janakuasa.Zulfikar menghadkan pemilikan tanah, 150 ekar tanah yang ada talian air dan 300 ekar tanah ladang tanpa talian air.Ini berlawanan dengan hukum lampau di mana pemilikan tanah terhad kepada keluasan 500 ekar dan 1000 ekar.Zulfikar sendiri melakukan rombakan ke atas tanah milik keluarganya di Larkana.Parti PPP jelas berjuang menyokong kaum tani dan kaum buruh di Pakistan.Justeru garis kiri ini dimusuhi oleh puak kanan Islam yang bekerjasama dengan junta tentera untuk melakukan rampasan kuasa.Garis ekonomi Zulfikar ini juga tidak disenangi oleh kaum kapitalis antarabangsa.Ketika ini zaman Perang Dingin. Pakistan di bawah Bhutto dilihat amat intim dengan China di bawah Mao Zedong.Tidak cukup dengan semua ini pada tahun 1972, ketika menjadi perdana menteri Zulfikar sebagai nasionalis dan patriot memulakan projek rancangan bom nuklear untuk pertahanan Pakistan.Zulfikar memberi arahan kepada para saintis Pakistan untuk menyediakan bom nuklear ini pada tahun 1976.India, musuh Pakistan meledakkan bom nuklear pada tahun 1974.Semua ini menjadi sebab musabab mengapa Zulfikar wajib dijatuhkan.Semua ini meyakini aku bahawa Zulfikar digantung kerana dia seorang patriot.Anak tuan tanah yang belot terhadap kelasnya sendiri.Maka pada jam 4 pagi awal subuh Rabu 4 April, 1978 Zulfikar digantung sampai mati di Rawalpindi District Jail.Rabu tengah hari tentera mula bergerak menjaga tempat-tempat strategik.Di Larkana Sindh, kampung Zulfikar ribuan rakyat berhimpun di jalan raya menyambut jenazahnya dibawa pulang ke kampung halaman untuk dikebumikan.Hari-hari berikutnya ialah politik jalan raya.Balu Zulfikar, Begum Nusrat kini menjadi ikon penggantinya.Ketika ini aku mula terdengar dan terbaca nama Benazir, anak gadis kepada Zulfikar. Benazir juga lulusan sains politik dari Harvard dan Oxford University kini membantu parti PPP.Protes dan tunjuk perasaan dari penyokong PPP berlaku di sana sini.Semuanya dibantai keras oleh tentera Jeneral Zia. Ada yang ditangkap dan ada yang ditembak mati. Pilihan raya semakin jauh.Tiba-tiba terbuka babak baru di Asia Tengah.Pada petang Hari Krismas 24 Disember, 1979 tentera Union of Soviet Socialist Republics (USSR) atau Rusia masuk ke Afghanistan.Tujuan Rusia ialah untuk membantu dan memperkukuhkan kerajaan Nur Muhamad Taraki yang kini menjadi negara sahabat USSR.Keberadaan USSR di Afghanistan menjadikan Pakistan “front-line-state” atau negara barisan hadapan menentang pengaruh Rusia di era Perang Dingin.Jeneral Zia yang dianggap “kucing kurap” setelah menggantung Bhutto kini berubah.Pada Oktober 1980, Jeneral Zia datang PBB di New York. Kemudian singgah ke Rumah Putih bertemu dengan Presiden Jimmy Carter.Walaupun bukan lawatan resmi ke Rumah Putih tetapi peralihan dasar AS terhadap Pakistan ini dapat dibaca dengan jelas.Dari presiden “kucing kurap“ kini menjadi “pahlawan harimau” penentang Rusia.Kuasa imperialis AS perlu menjadikan Pakistan pangkalan untuk melancarkan serangan terhadap Rusia di Afghanistan.Imej junta tentera kini berubah dari pandangan dunia kapitalis Barat.Pegangan kuasa tentera terhadap orang awam di Pakistan makin ketat.Islam dijual sebagai candu untuk melalaikan dan mengkhayalkan rakyat bahawa junta tentera sedang membawa Islam yang sebenarnya, Islam yang tulen kepada ummah Pakistan.Dana gelap dan dana terang mula masuk dari AS. Senjata ke Afghanistan dari AS mula masuk melalui tentera, justeru junta tentera makin diperkukuh.Hari terus berjalan. Aku dengan hidup aku sebagai orang pelarian dan juga pendatang haram di Pakistan.Aku memiliki masa. Selain dari membaca aku mendaftar untuk belajar meditasi.“Transcedental Meditation” dari Cathy anak murid Maharisi Yogi. Aku diajar dan diberi mantra hingga ke hari ini masih aku gunakan bila aku bermeditasi.Aku juga mengikuti kuliah Yoga dari Luna, guru wanita dari Carlifornia.Luna singgah di Karachi dalam perjalanan pulang ke AS sesudah belajar Yoga di India. Kelas yoga diatur oleh Cathy guru meditasi aku.Ketika ini aku sudah memiliki kamera Minolta. Kamera ini ditinggalkan oleh Susan Bear kenalan aku dari Australia. Susan singgah ke Karachi dalam perjalanan pulang ke Sydney setelah setahun lebih di London.Dengan Minolta ini aku memiliki hobi baru. Aku mula mencuba-cuba bereksperimen dengan seni fotografi.“Isham… the Pope is coming to Karachi… would you like to see the mass?”Cathy guru meditasi yang juga seorang Kristian mempelawa aku datang untuk menyaksikan Pope John Paul II mengimamkanpenganut Kristian bersembahyang di Stadium Karachi.“When?” Aku bertanya.“Next Monday, I have special invitation for you.” Cathy menghulurkan tiket VIP untuk aku.Isnin 16 Februari, 1981 jam dua petang aku sudah berada di padang. Aku duduk dalam khemah Jemputan Khas. Minolta tersangkut di leher. Stadium dipenuhi oleh penganut Kristian warga Pakistan.Aku, Cathy dan ribuan yang lain sedang menunggu kedatangan Pope dari Vatican, Rome di Itali. Pope singgah beberapa jam di Karachi dalam perjalanan ke Manila, Filipina.“Bom”, bunyi ledakan di belakang khemah VIP. Orang ramai bertempiaran lari. Aku nampak asap naik. Aku meninggalkan kerusi dan berlari ke arah bunyi letupan.Dalam laluan stadium, aku ternampak mayat seorang lelaki dengan isi perut terburai. Aku merasa loya. Aku lari keluar menuju ke khemah.Kemudian aku terfikir: “Hishamuddin Rais kamu ada kamera. Rakamkan.”Aku bergegas kembali ke tempat kejadian. Klik, klik, klik aku mengambil gambar.Beberapa minit kemudian pasukan keselamatan sampai. Orang ramai kembali berpusu ke tamat kejadian. Mayat diambil keluar.“Who has the picture? Who has the picture?” Aku ternampak seorang lelaki Mat Saleh menjerit-jerit mencari gambar letupan.Aku meraba Minolta dan pergi berjumpa Mat Saleh ini.“I think… I’ve the picture.” Aku menunjukan Minolta aku.“Barry.. I’m from AP, Associated Press… I will buy your photos.” Barry dari AP hendak membeli gambar dalam kamera aku.Aku memutar filem dalam kamera dan memberikan segulung filem 35mm kepada Barry.“Thanks.. this is my card… contact me tonight at my office.. see you there.” Barry memberi kad alamat pejabat AP di Karachi.Aku macam dalam mimpi.Tiba-tiba sorak sorai kedengaran. Pope sudah sampai dengan kereta khasnya masuk ke padang dari lapangan terbang Karachi.Kereta kalis peluru membawa Pope berjalan perlahan-lahan. Dari dalam kereta Pope melambai-lambai kepada pengikut.Di hadapan aku kereta Pope melintas. Ingatan aku masih membayangkan mayat lelaki yang perutnya terburai keluar. Aku rasa bom itu pasti diikat dan disorokkan dalam badannya.Pulang dari stadium aku bercerita apa yang terjadi kepada Abdel Kadir kawan serumah aku. Aku mengajak dia sama menemani aku ke pejabat AP.Aku merasa agak cuak juga kerana aku mengambil gambar letupan di stadium. Pakistan masih lagi di bawah rejim tentera. Apa-apa boleh berlaku.Bila aku sampai ke Pejabat AP, Barry sudah menunggu.“Your picture has been used by all TV station in New York for evening news.”Barry menerangkan bagaimana gambar dari Minolta aku digunakan oleh stesen TV di New York untuk mengiringi laporan berita letupan bom di hadapan Pope.“That explosion is world news.”Perasaan aku ketika itu tidak percaya apa yang sudah aku lakukan.“Please sign here. We pay you 25 dollars for one picture. This is the rest of your negative, thanks.”Barry memulangkan kembali gulungan filem aku. Dia juga memberi aku borang untuk aku tandatangani. Malam itu aku kaya dengan 250 rupee.Aku dengan Kader memanggil rickshaw bukan pulang ke rumah tapi mengelencong ke Tariq Road untuk menjamu selera kerana aku merasa kaya selepas berjaya menjual sekeping gambar kepada media antarabangsa. Malam itu kami makan “karai” masakan paling istimewa di Pakistan.Esoknya berita letupan menjadi induk berita dalam akhbar Dawn. Dilaporkan yang terkorban seorang lelaki ahli parti PPP.Mungkin sosok malang ini mahu meletupkan bom ketika Pope di atas padang. Ini bertujuan sebagai bantahan terhadap Jeneral Zia yang bukan sahaja menggantung Zulfikar tapi membatalkan sekali lagi pilihan raya.Epilog 1:Jeneral Zia-ul-Haq (1924-1988) mati apabila pesawat C-130 Hercules meledak terhempas dari udara pada Rabu 17 Ogos, 1988. Bersama terkorban ialah duta AS ke Pakistan. Hasil kerja sabotaj.Ketika berita kematian ini keluar, aku sedang bekerja sebagai pelayan di Garuda Restoran di London. Aku berjoget bila aku mendengar berita ini tersiar dalam akhbar petang, Evening Standard.Seorang kawan Mat Saleh yang berada dalam restoran marah melihat kelakuan tidak menghormati kematian. Tapi Mat Saleh ini tak tahu apa yang aku lalui di Pakistan.Epilog 2:Benazir Bhutto (1953-2007) menjadi perdana menteri dua kali. Pertama pada tahun 1988-1990. Kali ke dua pada tahun 1993-1996. Kemudian menjadi ketua pembangkang.Ketika berkempen di Rawalpindi, Benazir menjadi korban pengebom berani mati pada 27 Disember, 2007. Letupan berlaku tidak jauh dari penjara di mana ayahandanya Zulfikar Ali Bhutto mati digantung.Epilog 3:Dalam hidup ini ada konsep “kena pada masa, kena pada tempat”. “At the right time, at the right place”.Gambar yang aku ambil dalam stadium ketika bom meledak dan dibeli oleh AP kerana aku berada pada masa dan tempat yang tepat.


Hentikan hukuman mati berkait dadah, kata PBB kepada Singapura

Pertubuhan Bangsa-Bangsa Bersatu (PBB) pada Selasa menggesa Singapura menghentikan pelaksanaan hukuman mati terhadap dua tahanan kesalahan dadah.PBB juga turut mendesak republik itu supaya menghentikan pelaksanaan hukuman mati.Cabang hak asasi manusia PBB menyuarakan amaran terhadap kes dihadapi Pausi Jefridin dan Roslan Bakar yang ditahan pada 2008 dan disabitkan kesalahan dua tahun selepas itu atas kesalahan menyeludup dadah.Mereka merupakan banduan bilik akhir sejak 12 tahun lalu, dan hanya dilaporkan bakal menjalani hukuman gantung Rabu lalu sebelum tarikh pelaksanaan hukuman seminggu selepasnya, pada 16 Februari.“Penggunaan hukuman mati bagi kesalahan berkaitan dadah adalah tidak selari dengan undang-undang hak asasi antarabangsa,” kata jurucakap PBB Ravina Shamdasani kepada pemberita di Geneva.Beliau turut menegaskan hukuman mati hanya dibenarkan di bawah undang-undang antarabangsa bagi “kesalahan paling berat, di mana ia ditafsirkan sebagai jenayah-jenayah melibatkan bunuh dengan niat.”Menurut Shamdasani, apa yang lebih memburukkan keadaan dalam kes ini, adalah status kedua-dua lelaki yang merupakan orang kurang upaya (OKU) mental.Katanya, Jefridin yang merupakan warga Malaysia mempunyai skor IQ sebanyak 67.Beliau turut menyatakan keadaan keluarga Jefridin di Malaysia yang sukar melawatnya ekoran sekatan Covid-19.Dalam pada itu, katanya, rayuan akhir pada Selasa turut ditolak dan pelaksanaan hukuman diteruskan seperti yang dijadualkan hari ini.Pelaksanaan hukuman itu adalah yang pertama dijalankan di Singapura sejak November 2019.Kumpulan hak asasi Lawyers for Liberty turut berkata semakan undang-undang turut difailkan pada Selasa di Singapura, mendesak supaya pelaksanaan tidak dijalankan sehingga proses perundangan tersebut selesai didengar di mahkamah.Singapura yang mempunyai undang-undang keras terhadap kesalahan dadah bertegas hukuman mati sebagai pencegah yang berkesan terhadap kesalahan jenayah.Bagaimanapun, Shamdasani menekankan bahawa “secara global, hukuman mati tidak pernah terbukti menjadi pencegah jenayah yang berkesan.”Pada masa sama, beliau turut memberi amaran hak asasi banduan bilik akhir dan keluarga sering dilanggar.“Kami gesa kerajaan untuk ringankan hukuman terhadap mereka, dan memperbaharui undang-undang Singapura dengan menamatkan pelaksanaan hukuman mati.”Penyelidik Amnesty International Singapura Rachel Chhoa-Howard turut bersetuju, mengatakan rancangan pelaksanaan hukuman tersebut adalah satu perkara yang “sangat mengejutkan”.“Sudah tiba waktunya Singapura mewujudkan semula moratorium terhadap hukuman mati sebagai langkah pertama untuk memansuhkan hukuman tersebut,” katanya dalam sebuah kenyataan.


Sarawak benarkan AstraZeneca secara sukarela

Sarawak bersetuju untuk memasukkan suntikan AstraZeneca dalam program imunisasi di negeri itu, dengan suntikan diberikan secara sukarela, “siapa cepat, dia dapat” seperti di Selangor dan Kuala Lumpur.Pasukan Petugas Imunisasi Covid-19 (CITF) Sarawak berkata, pusat pemvaksinan khas akan diwujudkan untuk tujuan ini.Dalam satu kenyataan ia berkata, kerajaan Sarawak yang sebelum ini menolak vaksin jenis itu kerana tidak mahu program vaksinasi di negeri itu terjejas disebabkan kebimbangan orang ramai dengan jenama AstraZeneca.Bagaimanapun, ia berkata akhbar tempatan melakukan tinjauan secara dalam talian di negeri itu pada 4 Mac yang menyaksikan 69.4% daripada 1,037 responden bersetuju rakyat Sarawak diberikan pilihan untuk menerima vaksin jenis AstraZeneca.Sementara lebih 52% daripada 1,040 responden mengatakan mereka mahu diberikan suntikan AstraZeneca.“Disebabkan maklumat baru ini dan keinginan rakyat Sarawak untuk mempunyai pilihan vaksin AstraZeneca, CITF Sarawak bersetuju membenarkan vaksin itu digunakan di Sarawak secara sukarela, ‘siapa cepat, dia dapat’ secara temujanji,” kata kenyataan itu.Vaksin AstraZeneca yang pada ketika ini diberikan secara sukarela di Selangor dan Kuala Lumpur dengan pendaftaran untuk fasa kedua dibuka untuk warga emas berumur 60 tahun ke atas akan dibuka minggu depan di Selangor, Kuala Lumpur, Pulau Pinang, Johor dan Sarawak.Menteri Sains, Inovasi dan Teknologi Khairy Jamaluddin, 8,000 orang membatalkan temujanji vaksinasi di bawah MySejahtera selepas pengumuman awal kerajaan AstraZeneca akan dimasukkan dalam program imunisasi kebangsaan.Katanya majoriti daripada mereka mendaftar semula selepas AstraZeneca dikeluarkan daripada program imunisasi kebangsaan dan dijadikan sebagai pilihan.CITF Sarawak berkata, sebelum ini mereka membenarkan vaksin AstraZeneca tetapi mengubah keputusan “berdasarkan kadar penolakan pendaftaran vaksin”.Selepas pemberian AstraZeneca di Selangor dan Kuala Lumnpur mereka berkata vaksin itu akan diberikan di Sarawak secara sukerela.


Jangkitan harian catat 235 kes, 1 lagi terkorban

235 kes baru Covid-19 direkodkan semalam menjadikan jumlah keseluruhan sebanyak 5,044,439 kes.
Sebanyak 216 pesakit turut dilaporkan sembuh, menjadikan jumlah keseluruhan kes sembuh sebanyak 4,998,219.
Ketika ini, 9,253 kes aktif direkodkan di mana 8,916 atau 96.4% daripadanya menjalani kuarantin kendiri.
Tiada pesakit ditempatkan ke pusat kuarantin sementara 330 (3.6%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak tujuh kes dan satu daripadanya memerlukan bantuan alat pernafasan.
Satu kematian dicatatkan termasuk satu kes sebelum tiba di hospital menjadikan keseluruhan korban akibat wabak itu sebanyak 36,967 orang.


4 lelaki ditahan terlibat dalam pergaduhan di Cheras

Polis menahan empat suspek disyaki terlibat dalam kes pergaduhan melibatkan sekumpulan lelaki bersenjatakan parang di Taman Juara Jaya, Batu 9 Cheras semalam.Ketua Polis Daerah Kajang ACP Mohd Zaid Hassan berkata polis menerima panggilan kecemasan berhubung kejadian pergaduhan sekumpulan lelaki pada 6.37 petang.“Terdapat tiga kereta yang ditinggalkan suspek/mangsa di tempat kejadian. Dua orang mangsa kini sedang dirawat di hospital dan dalam keadaan stabil.“Punca kejadian masih lagi dalam siasatan pihak polis. Kesemua suspek akan direman hari ini di Mahkamah Kajang bagi membantu siasatan,” katanya dalam kenyataan hari ini.Beliau berkata kejadian pergaduhan itu turut tular menerusi sebuah video yang memaparkan sekumpulan lelaki bersenjatakan parang telah mencederakan sekumpulan lelaki yang lain.“Sesiapa yang mempunyai maklumat berhubung kes, boleh berhubung mana-mana balai berdekatan atau Pegawai Penyiasat ASP Mohd Radzee Jamudi di talian 019-6655811,” katanya.Kes itu disiasat mengikut Seksyen 326 Kanun Keseksaan kerana mencederakan dengan senjata serta Seksyen 148 kanun sama kerana memiliki senjata dan merusuh.


GPS ulangi ikrar sokong Muhyiddin sebagai perdana menteri

Ahli Parlimen daripada Gabungan Parti Sarawak (GPS) sekali lagi mengulangi pendirian menyokong kerajaan Perikatan Nasional (PN) pimpinan Perdana Menteri Muhyiddin Yassin.Setiausaha Agung GPS Alexander Nanta Linggi berkata keputusan itu dibuat susulan perjumpaan pengerusinya, Abang Johari Openg bersama dengan ahli-ahli Parlimen parti itu hari ini.Beliau berkata GPS juga menjunjung titah Yang di-Pertuan Agong Sultan Abdullah Sultan Ahmad Shah agar pentadbiran kerajaan hari ini diteruskan sehinggalah keabsahannya ditentukan pada sidang Parlimen bulan depan.“GPS menyifatkan keputusan perdana menteri untuk mengusulkan undi percaya terhadap dirinya pada sidang Parlimen bulan depan sebagai satu tindakan berani dan bijak serta pendekatan terbaik berlandaskan perlembagaan.“GPS menyifatkan tindakan mengheret rakyat dalam krisis politik dan cubaan menumbangkan kerajaan dalam keadaan rakyat dan negara sedang berdepan ancaman pandemik Covid-19 hanya akan menimbulkan kegelisahan dalam kalangan rakyat,” menurutnya dalam kenyataan hari ini.Nanta berkata keutamaan GPS ketika ini adalah rakyat dan menangani masalah pandemik, mempercepat proses vaksinasi serta memulihkan ekonomi negeri dan negara.“GPS berharap semua pihak menghentikan dahulu politiking dan semua ahli Parlimen boleh menentukan pendirian masing-masing sama ada mahu menyokong atau tidak usul percaya kepada perdana menteri di Dewan Rakyat bulan depan,” katanya.


Penghina Agong dan penghasut wajar dihukum seberat-beratnya

Saya telah berpeluang menonton dan mencatitkan sebiji-sebiji ucapan dalam video yang menyebabkan Iswardy Morni ditahan oleh pihak polis.Tidak dinafikan bahawa perkara utama yang menimbulkan kemarahan rakyat adalah tindakan beliau menghina Yang di-Pertuan Agong.Kata-kata beliau berbunyi:“Oh, Tuanku? Tuanku? Tuanku? Tuanku? Tuanku, bangun tak? Tuanku, bangun tak? Ha, bangun tak bangun ni? Tahu tak apa yang berlaku kat sekeliling kita ni? Tahu tak sekarang ni angka lapan ribu, Tuanku? Yalah, kita tahulah istana tu sedaplah, makan minum tidur apa semua kat situ, sedaplah, tahu, ya, kita tahu.”Tidak lain cuba memberikan gambaran seolah-olah Yang di-Pertuan Agong tidak tahu dan tidak kisah dengan apa yang menimpa rakyat.Kata-kata beliau berbunyi:“Tuanku? Tuanku? Tuanku tak nak cakap apa-apakah, Tuanku? Sultan Johor dah cakap, Tuanku, tak kisahlah dia kata nak apa nama lockdown bersasarkah apa, at least dia bagi cadangan, Tuanku, bagus tu, bagi saya ok. Saya respect Sultan Johor, Tuanku. Tuanku tak nak bagi kenyataankah? Janganlah bagi kenyataan, ‘Dengan ini Beta merasakan bahawa kita hendaklah duduk di rumah’. Jangan cakap macam tu, Tuanku. Itu hari-hari Muhyiddin cakap, Tuanku. Itu kita tahu. Tak, kita sekarang ni kena buat macam mana, Tuanku?”Tidak lain cuba memberikan gambaran seolah-olah Yang di-Pertuan Agong langsung tidak peka dan tidak bersuara mengenai nasib rakyat.Kata-kata beliau berbunyi:“Nampak gayanya kerajaan yang ada sekarang tak tahu apa nak buat, Tuanku, dia orang ni clueless. Dia macam monyet dapat bunga, dia macam kera dapat bunga, dia tak tau nilai kera tu. Dia macam kera dapat Mercedes Benz, Tuanku. Ha, kera Mat Yeh dekat Kelantan tu dapat Mercedes S Class, Tuanku, tapi haram tak reti yang tu Mercedes, dia pergi lenjan naik atas tercabut dia punya side mirror, pergi gegar-gegar, scratchkan, ambil batu hantuk dia punya cermin, Tuanku. Ini kerajaan ada sekaranglah, beruk dapat Mercedes Benz S Class, Tuanku. So Tuanku nak buat apa, Tuanku? Kalau tahun lepas 2008 saya ingat lagi Tuanku ya, Tuanku cepat, cepat bertindak, oish, cepat sungguh bertindak, Tuanku. Sekarang macam mana, Tuanku? Bila nak bertindak? Tak apalah, Tuanku, tak apalah, biarlah ramai rakyat Tuanku matilah.”Tidak lain cuba memberikan gambaran seolah-olah Yang di-Pertuan Agong tidak berbuat apa-apa dan akan membiarkan sahaja ramai rakyat mati.Tetapi lebih daripada itu, kata-kata Iswardy Morni ini juga cuba menanamkan ketidakyakinan rakyat terhadap usaha kerajaan menangani Covid-19.Kata-kata beliau berbunyi:“Vaksin sekarang ini, program imunisasi negara dikendalikan oleh satu agensi, satu kementerian yang tak pernah, tengok vaksin pun tak pernah, let alone handle pasal benda ni semua. Kita serahkan semua kepada orang yang bukan ahlinya. Rasulullah dah sebut dalam hadith, ‘Apabila kita meletakkan urusan itu kepada mereka yang bukan ahlinya, maka tunggulah kebinasaan,’ ‘Apabila kita bagi urusan itu kepada orang yang bukan ahlinya, maka tunggulah kebinasaan.’”Tidak lain cuba memberikan gambaran seolah-olah program vaksinasi negara akan menemui kegagalan dan negara akan mengalami kebinasaan.Kata-kata beliau berbunyi:“Ingat tak apa yang berlaku tahun lepas masa PKP, masa lockdown? Kenapa berlaku lockdown? Selepas kejatuhan kerajaan kan? So tak mustahil lockdown ini sebenarnya sebab takut kerajaan jatuh lagi, tak mustahil.”Tidak lain cuba memberikan gambaran seolah-olah total lockdown yang diumumkan oleh kerajaan bertujuan politik dan bukan untuk menangani Covid-19.Kata-kata beliau berbunyi:“Siapa yang menyebabkan PRN Sabah? Siapa yang bawa duit nak beli YB-YB itu semua? Siapa? Siapa yang sibuk pergi ke Sabah muka dia terpampang kat Sabah? Siapa yang lepaskan Musa Aman? Dan aset dia beratus juta tu? Untuk tujuan apa? Nak beli YB-YB tu kan? Katak-katak melompat tu kan?”Tidak lain cuba memberikan gambaran seolah-olah institusi negara, khususnya institusi kehakiman, dengan mudah boleh dipergunakan untuk tujuan politik.Malah, kata-kata beliau berbunyi:“Tuan-tuan, ini karma. Orang yang percaya karma dia percaya karma. Orang yang tak percaya karma, ini pembalasan. Ini azab kepada kerajaan pengkhianat yang mengkhianati, yang menggunakan segala bentuk kebobrokan dan kejahatan untuk terus kekal berkuasa dan dihalalkan dicophalalkan oleh penunggang-penunggang agama di dalam PAS, dicophalalkan oleh penunggang-penunggang agama di dalam PAS. Tidak ada kemurkaan yang paling besar daripada Allah SWT daripada mereka yang bercakap, keluar di bibir, lidah, mulut, suaranya, ‘agama’, ‘agama’,’agama’, tetapi jiwa, naluri, perbuatannya tidak lain daripada perbuatan syaitan yang direjam, syaitan bertopengkan manusia, berserban lilit, berjubah, tetapi syaitan belaka.”Tidak lain cuba memberikan gambaran seolah-olah kerajaan yang ada membuat pelbagai kebobrokan dan kejahatan serta seolah-olah PAS adalah syaitan.Lalu soalan saya adalah: Wajarkah orang begini dan semua kata-kata begini dipertahankan?Tidakkah pengucap semua kata-kata begini perlu dihukum seberat-beratnya?Kamarul Zaman Haji Yusoff adalah pensyarah kanan di Kolej Undang-Undang, Kerajaan Dan Pengajian Antarabangsa (COLGIS), Universiti Utara Malaysia (UUM).* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Jualan nombor pendaftaran kenderaan khas bantu universiti jana pendapatan dalam tempoh krisis

Pihak universiti awam kini terpaksa mengguna kaedah kreatif dalam usaha mencari dana selepas pelaksanaan sekatan berkaitan penularan Covid-19 yang menyebabkan hasil daripada aktiviti komersial mereka “dirompak”.Mereka mengambil kesempatan melalui penjualan nombor pendaftaran kenderaan khas, yang sememangnya “digilai” rakyat Malaysia.Beberapa universiti mula mencari jalan menambahkan pendapatan dengan menawarkan penjualan nombor pendaftaran kenderaan siri khas menggunakan akronim universiti, bersandar pada harapan ia mampu menampung kembali pendapatan yang telah hilang akibat krisis Covid-19.Universiti Malaya (UM), institusi pengajian tinggi tertua di negara ini telah membuka bidaan nombor pendaftaran kenderaan khas menggunakan akronim “UM” kepada kakitangannya termasuk pentadbir, pensyarah, pegawai, kakitangan dan alumni.Difaham sistem e-bida sudah tersedia untuk memulakan bidaan, dan hanya menunggu lampu hijau daripada pihak atasan universiti.Menurut laman sesawang e-bida UM, Jabatan Pengangkutan Jalan (JPJ) sudah meluluskan permohonan menggunakan akronim “UM” pada nombor pendaftaran kenderaan.“Hasil penjualan nombor pendaftaran kenderaan khas ini akan digunakan untuk tujuan penyelidikan, pembangunan dan kebajikan pelajar.“Di samping itu, inisiatif ini akan mendorong lebih ramai alumni UM untuk menyumbang kepada pihak universiti dan mengeratkan lagi hubungan antara kedua-dua entiti tersebut,” katanya.Seorang jurucakap universiti memberitahu MalaysiaNow, satu pasukan khas diwujudkan untuk menyelaras perniagaan baru ini.Katanya langkah yang diambil itu mampu membantu mengurangkan beban masalah kewangan yang sedang dihadapi pihak universiti sekarang ini.“Hasil penjualan nombor pendaftaran kenderaan khas ini akan digunakan untuk tujuan penyelidikan, pembangunan dan kebajikan pelajar.Bagaimanapun, ketika ini, nombor pendaftaran kenderaan khas itu hanya dibuka kepada komuniti UM sahaja.“Keutamaan kami adalah untuk kakitangan dan alumni,” tambah jurucakap itu.MalaysiaNow pada minggu ini melaporkan universiti awam dijangka menghadapi krisis kewangan yang serius kesan daripada pandemik Covid-19, mengakibatkan berlaku penangguhan kelas fizikal dan penutupan kampus sehingga menyebabkan pungutan yuran pelajar pascasiswazah dan ijazah kedoktoran berkurangan, termasuk bayaran dari kolej-kolej kediaman serta latihan bersama agensi luar dan syarikat korporat.Terdapat 20 universiti awam dan 24 universiti swasta di Malaysia, lebih 30 kolej universiti dan sekurang-kurangnya 10 kampus cawangan universiti luar negara.Hasil semakan mendapati selain UM, universiti awam lain juga sudah memiliki laman sesawang sendiri bagi tujuan bidaan nombor pendaftaran kenderaan khas, termasuk Universiti Malaysia Terengganu, Universiti Teknologi Malaysia, Universiti Utara Malaysia, Universiti Putra Malaysia dan Universiti Teknologi Mara.Sementara itu, Universiti Tun Hussein Onn Malaysia, kini menawarkan nombor pendaftaran kenderaan khas menggunakan akronim “UTHM” kepada warga kampusnya dan orang awam.Iklan yang memamparkan penjualan nombor pendaftaran kenderaan khas Universiti Malaya.Pendapatan lumayanPenjualan plat pendaftaran kenderaan khas mampu membawa pulangan yang lumayan.Pada Jun lepas, JPJ cawangan Sabah berjaya mengutip hasil bidaan lebih RM3.4 juta daripada 3,000 pembida bagi nombor pendaftaran “SYG”, singkatan daripada perkataan “Sayang”.Bidaan tertinggi untuk siri itu adalah “SYG 1”, yang memperoleh sebanyak RM115,000, jumlah tertinggi sepanjang masa untuk Sistem Pembidaan Nombor Pendaftaran Kenderaan Dalam Talian JPJ, atau JPJeBid.Kerajaan Pakatan Harapan sebelum ini meluluskan penjualan nombor pendaftaran khas universiti awam bagi membantu meningkatkan pendapatan mereka.Bekas menteri pengangkutan Anthony Loke mengatakan dasar itu akan membolehkan universiti mempunyai dana untuk melaksanakan program mereka.“Saya harap dasar itu akan diteruskan,” kata pemimpin kanan DAP itu kepada MalaysiaNow.Menteri Pengajian Tinggi Noraini Ahmad menjangkakan hasil “luar biasa” daripada penjualan nombor khas itu, akan disalurkan ke universiti awam.“Ini akan membantu dengan geran penyelidikan dan juga pembangunan universiti setiap tahun,” katanya kepada MalaysiaNow.


Perogol harus dikenakan hukuman lebih berat, kata Zuraida

Menteri Perumahan dan Kerajaan Tempatan Zuraida Kamaruddin mencadangkan hukuman lebih berat kepada dikenakan kepada perogol agar kejadian seperti rogol dalam lokap yang berlaku di sebuah balai polis di Miri, Sarawak tidak berulang lagi.“Saya dengan ini mencadangkan supaya kerajaan persekutuan menerusi peruntukan yang ada padanya meningkatkan lagi hukuman dan seksaan bagi pesalah-pesalah seperti ini, yang bukan sahaja melakukan kesalahan merogol tetapi turut mencemarkan institusi dan adicita pasukan polis sekali gus berperanan sebagai langkah pencegahan supaya masyarakat tidak melakukannya lagi,” katanya,” kata ahli Parlimen Ampang itu dalam satu kenyataan hari ini.Katanya, “kejadian hitam” yang berlaku kepada remaja yang menjadi mangsa itu tidak seharusnya didiamkan begitu sahaja walaupun beberapa pendakwaan sudah dilakukan di mahkamah terhadap pesalah dan anggota polis yang bertugas ketika kejadian itu berlaku sudah digantung tugas serta-merta.“Dalam isu ini, Polis Diraja Malaysia (PDRM) dan Kementerian Dalam Negeri (KDN) perlu memberi perkembangan terkini apakah lokap Balai Polis Pusat Miri sudah dilengkapi dengan kamera litar tertutup (CCTV) yang boleh digunakan untuk tujuan merakam dan memantau tahanan, bagi mengelakkan kejadian sama berulang, memandangkan ini bukanlah kejadian pertama yang tidak diingini berlaku di lokap.“Sampai bilakah CCTV yang hanya boleh digunakan untuk memantau sahaja akan digunakan di lokap ini dan di lokap-lokap lain,” katanya.Pada 9 Januari lalu, seorang remaja perempuan mendakwa dirogol ketika berada dalam tahanan lokap oleh seorang tahanan lelaki lain, walaupun tahanan diasingkan berdasarkan jantina.Mangsa mendakwa suspek memiliki kunci sel lokapnya dan polis mendakwa CCTV di lokap tersebut hanya untuk pemantauan dan tidak boleh membuat rakaman.Zuraida berkata, transformasi CCTV perlu dilakukan di lokap seluruh negara, bagi memastikan ketelusan dan integriti anggota polis terus disanjung masyarakat.“Kejadian rogol yang berlaku ini bagi saya adalah kejadian luar biasa, kerana ia berlaku di sebuah balai polis, yang menurut saya sebuah premis dibangunkan untuk tujuan menjunjung dan menegakkan undang-undang negara sepertimana sumpah keramat dan janji setia pasukan polis”.


Berkubang dengan ‘barbarian’

Aku masih ingat lagi di mana aku berada pada 4 Julai, 1986.Pada pagi hari itu, dari Brussels aku naik bas menuju kota San Sebastian di wilayah Basque di Utara Sepanyol.Perjalanan bas membawa aku masuk ke dalam perut kota Paris.Perjalanan ini mengambil masa hampir 19 jam.Satu pengalaman.Hanya aku seorang penumpang berkulit hitam.Bas dipenuhi oleh warga Sepanyol.Justeru video dan lagu yang ditayangkan dalam bas semua berbahasa Sepanyol.Pada hemat aku semua penumpang ini warga Sepanyol yang bekerja di Belgium dan pulang bercuti musim panas.Aku ke San Sebastian kerana ada temu janji.Aku berjanji untuk menziarah Carmen, anak gadis kelahiran Basque yang bekerja di San Sebastian.Kami bertemu ketika sama-sama belajar bahasa Perancis di Universiti Katholik, Leuven la Neuve.“Isham… you arrived on a perfect day. Your timing, tomorrow we are going to Pamplona. San Fermin Festival. Running of the bulls starts tomorrow.”Ini ucapan selamat datang dari Carmen bila aku sampai di hadapan stesen bas di San Sebastian.Nama kota Pamplona pernah aku dengar.Ini kota romantik yang selalu menjadi latar belakang dalam cerita pendek dan novel “The Sun Also Rises”.Kisah cinta yang ditulis oleh Ernest Hemingway (1899-1961).Sekarang aku pula berpeluang untuk melakar kisah cinta aku dengan Carmen di Pamplona.Carmen kemudian menerangkan apa dia “running of the bulls” dan pesta San Fermin.Memang bernasib baik tanpa dirancang aku akan melihat permulaan pesta lembu masuk padang bertarung dengan sang “matador”.Petang esoknya kami naik bas menuju ke Pamplona.Kota kecil 57 batu dari San Sebastian terletak dalam lembah subur.Perjalanan bas kami melintasi bukit bukau.Lalu aku teringatkan Bukit Tangga, Kuala Klawang dan Jelebu.Petang itu apabila Carmen dan aku sampai ke Pamplona, kota kecil ini dipenuhi oleh manusia.“No hotel. We sleep on the street like everyone.”Carmen memberi arahan mengapa kami tidak perlu menyewa bilik hotel.Lalu kami merayau-rayu bersama ribuan pencari suasana pesta.Kami berlegar pindah dari satu bar ke satu bar.Kami tidur-tidur ayam, semua menunggu jam 8.00 pagi sampai.Inilah masanya lembu-lembu jantan akan dilepaskan dari kandang.Apabila dilepaskan lembu-lembu jantan yang diternak khas untuk San Fermin ini akan masuk ke lorong pekan untuk menuju ke dalam padang di mana sang matador sedang menunggu dengan kain merah dan pedang terhunus.Tapi bukan kesah pertempuran lembu jantan dan sang matador yang ingin aku surahkan.Di setiap bar yang Carmen dan aku masuki semua mengalu-alukan kami.Malah ada yang membelanja kami air anggur merah.Semuanya gembira melihat gadis Sepanyol berpacar dengan aku yang dianggap “orang hitam”.“Where are you from?”Ini soalan di setiap bar yang aku lawati.“Malaysia,” aku menjawab sambil Carmen menerangkan dalam bahasa Sepanyol di mana kami bertemu.“Hah! What! You… Malaysia? Dangerous… dangerous.”Lelaki kacak yang sedang memangku aweknya di kerusi bar bersuara bila aku menerangkan dari mana aku datang.“They hang people for drugs.”Awek cun berambut hitam panjang lagi cun menambah kisah.Kemudian pasangan ini menunjukkan tangan mereka memotong leher.Tiga bar aku masuk.Di-setiap bar yang aku masuk bila aku terangkan aku dari Malaysia semuanya menunjukkan leher mereka kena cekik.Tiap kali aku melihat lakonan pantomim “mati” ini ditayangkan aku hanya ketawa.Kemudian aku angkat gelas air anggur dan terus “yamseng”.Aku tahu asal usul pantomim ini.Pada 7 Julai, 1986 ketika aku dan Carmen di Pamplona, berita Kevin Barlow warga United Kingdom dan Brian Chambers dari Australia digantung mati di Penjara Pudu, Kuala Lumpur meledak ke seluruh dunia.Dua anak muda berkulit putih warga United Kingdom ini didapati bersalah atas tuduhan memiliki dadah.Hukum gantung sampai mati ini menjadi berita dunia.Bila aku masuk ke Brixton College, berita mati kena gantung akibat dadah ini tidak lagi menjadi perbualan nasional di United Kingdom.Malah aku selalu bertemu “mamat itam” berdagang ganja dan hashih dengan senang sekali di Coldhabour Lane di tepi pekan Brixton.Ketika ini aku semakin selesa dengan kota London.Aku sedang menyambung belajar dan aku kini ada tempat tinggal rasmi milik majlis tempatan Tower Hamlet.“Me…sorted… I’m kosher.”Aku selamat.Aku dihalalkan.Ini mengikut istilah warga kota London.Aku sedang sedaya upaya memahami dan menghayati budaya penduduk setempat.Bak kata orang Melayu, “masuk kandang kerbau menguak, masuk kandang kambing memgembek.Kini aku sedang belajar memgembek macam Mat Salleh.Budaya demokratik yang terbuka memang mudah dihayati dalam kota London.Keceriaan nilai hidup diperkukuh dengan budaya teater, wayang, bola, budaya pub atau konsert.Teater mungkin agak mahal.Wayang dengan kad pelajar, harga tiket agak demokratik.Kalau tak ada modal duduk di rumah layan TV.Empat saluran TV kota London menjamin cita rasa dari pelbagai jalur.Aku yang setia dengan tunjuk ajar Tony, budak itam kawan sedarjah aku di Brixton College.Hasilnya, aku kini menjadi gian dengan rancangan TV komedi Inggeris.Makin lama aku duduk dalam kota London semakin faham aku akan humor Inggeris.Aku perhatikan humor Inggeris ini terikat dengan politik, kuasa dan ekonomi yang disalut oleh kelas.Inilah yang menjadikan humor Inggeris ini berbeza dari yang lain.“Blackadder” komedi purbawara.“Alo Alo” komedi Inggeris tentang Perang Dunia Kedua.Komedi politik yang “hot” dan paling diminati ialah “Yes Minister”.Manakala komedi klasik tentang gambaran budaya politik zaman Margaret Thatcher pastilah “Only Fools and Horses”.Aku ketagih dengan Only Fools and Horses.Del Boy watak yang dimainkan oleh David Jason kini aku fahami.Watak Rodney, adik Del Boy yang dimainkan oleh Nicholas Lyndhurst menjadikan aku bersimpati dengan kelas bawahan.Malah setiap kali aku ternampak kereta roda tiga aku akan teringat akan Del Boy.Setiap kali aku ke pasar Bricklane pada pagi Ahad aku akan terbayangkan muka pemilik gerai itu sebagai Del Boy yang sedang melaung-laungkan barang curian untuk dijual.Jika aku nampak pakcik tua sedang berjalan di Whitechapel aku teringat akan Pakcik Albert bapa saudara Del Boy, bekas tentera anti- Hitler.“Isham. How’s your Del Boy?”Tony memeriksa sama ada aku berada di hadapan kaca TV pada malam Selasa yang lepas menonton Only Fools and Horses atau tidak.“In innnit.”Jawapan aku cuba mengajuk lorat Del Boy.Tiba-tiba tiga tahun sesudah aku pulang dari Pamplona, kisah anak muda Barlow dan Chamber yang mati digantung di Penjara Pudu muncul kembali.Kali ini dalam bentuk drama teater.Awalnya teater “Amongst the Barbarian” garapan Michael Wall dipentaskan di Manchester.Kemudian dibawa masuk ke Hamstead Theatre London.Kami warga Malaysia yang mengikuti budaya teater dan bangsawan kota London mula bersembang tentang sandiwara baru ini.Nak tengok atau tak nak tengok?Ada kawan Malaysia aku yang mengandaikan “barbarian” ini ialah kita rakyat Malaysia.Sikap nasionalis sempit muncul.Barbarian bermakna satu kumpulan manusia yang tidak bertamadun, kasar, lucah dan ganas.Aku tidak memiliki apa-apa pandangan.Falsafah hidup aku amat senang.Sama seperti buku Salman Rushdie, “The Satanic Verses”.Aku tak baca, maka aku tak nak komen.Perkara yang aku tidak tahu mustahil aku ada pandangan.Maka aku beli tiket dan pergi menonton teater ini.Musim sejuk tahun 1989, aku tinggal di New Mill House di East London.Satu petang pulang dari sekolah mesin peti jawapan telefon aku ada berkelip-kelip lampu hijau.Ada pesanan yang ditinggalkan dalam peti pesanan.“Mister Rais .. please return my call… James from Oriental Casting.”Aku terperanjat bila mendengar pesanan ini.Aku tak kenal pun siapa sosok bernama James ini.Aku pun memukul telefon dan memanggil James.“Ello.. Mister James please. You rang me, Isham here …Malaysian student.”“Oo… great. You knew the play Amongst The Barbarians at Hamstead Theatre recently. Now BBC is making a film based on the play. They need a Malaysian actor. To act as a Malaysian journalist, would you be intrested? I got your number from…”Mulut aku ternganga.Aku tak percaya apa yang aku dengar.Drama Amongst The Barbarian kini hendak dijadikan filem oleh BBC.Pasukan produksi sedang mencari pelakon.Aku bukan pelakon.Aku belajar filem bukan belajar teater atau berlakon.Tapi berlakon bukan sesuatu yang amat asing dalam mempelajari filem.“David Jason, Anne Caroll, Rwena Cooper, Kathy Burke … amongst the talent.”James memberi nama-nama yang akan berlakon sama.Aku tidak tahu pun nama-nama yang disebutkan.Malah nama yang disebut dalam talian juga tidak begitu jelas dalam pendengaran.Aku senyap tidak menjawab. James menambah lagi.“David Jason… don’t you know him? Del Boy from Only Fools and Horses.”Mulut aku ternganga bila mendengar nama Del Boy.Berlakon dengan Del Boy? Aku bertanya pada diri aku sendiri. Mustahil.Aku hampir tak percaya apa yang aku dengar.Khayalan aku pergi jauh macam aku akan berlakon dengan Ismail Bontak atau Mat Kambing.Atau berlakon dengan Nordin Ahmad bersama Latifah Omar.“Yes.. yes… Count me in.”Aku terus bersetuju.“I’ll post you the details…if you give me your address.” James menamatkan perbualan.Ketika itu aku tinggal serumah dengan Maria dari Finland.Maria ini warga Finland tetapi berbahasa dan berbudaya Swedish.Dia terlatih sebagai pereka tekstil justeru pandai jahit-menjahit.Maria orang pertama aku beri tahu yang aku akan berlakon dengan David Jason.“No… you’re not… you are not qualified.”Maria kurang yakin dengan apa yang aku surahkan.“Please Piggy… I just spoke with the casting agency… acting as a Malaysian journalist. You make me a new shirt.”Aku mahu Maria menjahitkan aku sehelai baju baru khusus untuk aku berlakon.“No… you’re not.” Maria masih tak percaya.“Yes Piggy.”Aku memangil Maria dengan nama Piggy.Ini nama manja yang aku pungut dari watak Piggy dalam novel William Golding (1911-1993).“Lord of The Flies” ini buku pertama aku baca apabila aku sampai ke Braine Le Comte, Belgium.Esoknya di kampus aku mencari Tony dan jumpa dia dalam kafe.“Guess what? Me acting in a film with Del Boy.”Aku dengan bangga memberitahu Tony bahawa aku akan berlakon dengan Del Boy.Tony buat tak dengar dan meneruskan minum paginya.“My dear Tony. I will be acting in a BBC production with David Jason.”Aku menarik cawan tehnya kerana mahu dia memberi pandangan kepada aku.“What? Isham… don’t bull me.” Tony menganggap aku temberang.“Yes.. Del Boy. Remember that play Amongst the Barbarian? About the two blokes got hang in Malaysia..”Aku cuba mengingatkan kembali Tony kepada kes Barlow dan Chambers.“When are you meeting your Del Boy?”Akhirnya ada juga orang percaya aku akan berlakon dengan David Jason a.k.a Del Boy.


Kekerapan pilihan raya jauhkan pelabur asing, kata pakar ekonomi

Strategi kluster mahkamah Umno untuk mengadakan beberapa siri pilihan raya negeri (PRN) seperti di Johor bulan depan sebelum Pilihan Raya Umum ke-15 (PRU15) akan menjauhkan lagi pelabur asing ke Malaysia sekaligus akan menyebabkan pertumbuhan ekonomi negara terbantut, kata beberapa penganalisis.Mereka berkata, situasi ini akan memberi isyarat kepada pelabur negara berdepan suasana politik yang tidak stabil dan mampu menyebabkan aliran keluar dana asing yang lebih tinggi apabila pelabur akan mula mencari destinasi pelaburan baru.Penganalisis Ekonomi Putra Business School (PBS) Ahmed Razman Abdul Latiff berkata ketidakstabilan politik sering diterjemahkan sebagai situasi apabila berlakunya perubahan kerajaan yang begitu kerap.Katanya, keadaan ini akan diikuti dengan perubahan dasar pentadbiran, pelaksanaan inisiatif atau rancangan kerajaan negeri untuk tahun-tahun akan datang.“Sudah tentu mana-mana kerajaan yang dilantik akan cuba membawa legasi kerajaannya ke hadapan,” katanya kepada MalaysiaNow.“Jadi kerisauan di sini ialah apabila kerajaan bertukar kerana segala rancangan atau pelaksanaan terpaksa bermula dari petak permulaan.”Kluster mahkamah merujuk kepada sekumpulan pemimpin Umno yang berdepan dengan pelbagai tuduhan berkait rasuah diketuai oleh Ahmad Zahid Hamidi dan bekas perdana menteri Najib Razak.Razman berkata, tidak menjadi masalah jika kerajaan baru komited meneruskan rancangan sedia ada dan hanya melakukan sedikit penambah baikan.“Jika tiada kesinambungan, ini mampu menjejaskan keyakinan pelabur, perniagaan dan rakyat,” katanya.“Pada tahun lalu, indeks Bursa Malaysia merosot 3.3% dan pada ketika itu juga aliran keluar dana pelabur asing berlaku apabila mereka menjual ekuiti menyebabkan pemilikan pegangan di Bursa kurang 15%.”Sejak 2020, Malaysia melalui tiga PRN bermula dengan Sabah pada Julai tahun itu sekali gus menyaksikan Perikatan Nasional (PN) mengambil alih pentadbiran kerajaan negeri selepas menewaskan parti Warisan yang bergabung tenaga bersama Pakatan Harapan (PH).Pada November 2021, Melaka pula melalui PRN selepas empat ahli Dewan Undangan Negeri (Adun) menarik sokongan terhadap kepimpinan Ketua Menteri Sulaiman Md Ali dari Barisan Nasional (BN).Sebulan selepas itu PRN Sarawak diadakan disebabkan tempoh penggal tamat.PRN Johor pula dijadual berlangsung pada 12 Mac 2022, melibatkan 56 kerusi DUN manakala PRU15 dijangka akan berlangsung pada tahun ini.Menurut Yeah Kim Leng, penganalisis ekonomi dari Universiti Sunway, apabila berlakunya pilihan raya dengan begitu kerap, ia akan menjejaskan kedudukan fiskal negara apabila perbelanjaan bagi kos setiap pilihan raya akan menelan lebih ratusan juta ringgit.Selain itu, katanya, pelaksanaan pilihan raya juga akan menangguhkan tumpuan atau pelaksanaan inisiatif untuk berdepan masalah yang sedang dihadapi seperti penularan Covid-19.“Kita pula sudah hampir menamatkan mandat PRU14, justeru, PRN kali ini sepatutnya diadakan sekali bersama PRU15 bagi menjimatkan kos.“Malah, ia akan menjelaskan situasi politik negara dengan lebih baik. Selepas tamat PRN Johor, maka akan berlaku pula PRU15, maka permainan politik akan berterusan dan ini adalah petanda tidak bagi dari aspek suasana politik negara di mata pelabur,” katanya kepada Malaysia.Selain itu, Yeah berkata, pelabur juga akan menangguhkan keputusan melabur apabila mengambil pendekatan “tunggu dan lihat” untuk melihat hasil keputusan pilihan raya tersebut.“Projek yang menerima sumbangan dana kerajaan juga akan terhenti, dan ini boleh menyebabkan kos pembangunan meningkat pada masa akan datang,” tambahnya.Namun begitu, pakar ekonomi, Madeline Berma yang merupakan Felo Akademi Sains Malaysia, berkata, mengadakan pilihan raya juga boleh menghasilkan sentimen positif dalam kalangan pelabur.Katanya, menerusi pilihan raya, ia dapat membuktikan bahawa sesebuah negara tersebut masih mempraktikan amalan demokrasi yang mana kuasa pemilihan kerajaan terletak pada tangan rakyat.Ditanya mengenai impak PRN terhadap keyakinan pelabur, Madeline berkata, sekiranya ia menjejaskan keyakinan mereka, ia hanyalah berlaku pada skala lebih kecil berbanding PRU15.“PRN hanya peringkat negeri, maka setiap keputusan membabitkan pelaburan atau perubahan sentimen hanyalah terhad kepada negeri yang terlibat.“Kebiasannya pelabur hanya akan tunggu dan melihat sebarang keputusan berkaitan dasar yang bakal diperkenalkan kerajaan negeri sebelum mereka membuat keputusan lanjut,” katanya.


Ku Nan setuju bayar cukai lebih RM40 juta kepada LHDN

Bekas Menteri Wilayah Persekutuan Tengku Adnan Tengku Mansor bersetuju untuk membayar cukai pendapatan berjumlah RM40,358,336.61 kepada Lembaga Hasil Dalam Negeri (LHDN) selepas kedua-dua pihak menyelesaikan kes saman itu secara baik di Mahkamah Tinggi di Kuala Lumpur pada 23 September lepas.LHDN, dalam tuntutannya sebelum ini menuntut ahli Parlimen Putrajaya itu membayar amaun cukai pendapatan bersama kenaikan 10 peratus yang masih terhutang yang kesemuanya berjumlah RM57,167,069.35.Menurut draf perintah persetujuan yang diperoleh media melalui carian sistem mahkamah hari ini, kerajaan Malaysia melalui LHDN bersetuju untuk meminda notis taksiran tambahan Tengku Adnan selaku defendan bagi Tahun Taksiran 2012, 2013, 2014, 2015, 2016 dan 2017 yang kesemuanya bertarikh 15 Mac 2019.“Oleh yang demikian, taksiran-taksiran tambahan dipinda yang perlu dibayar oleh defendan untuk 2012 berjumlah RM53,872; 2013 (RM4,182,392.03); 2014 (RM6,285,357.26); 2015 (RM6,537,624.73); 2016 (RM3,524,071.10) dan 2017 (RM19,775,019.49).“Jumlah cukai tambahan yang dipinda adalah berjumlah RM40,358,336.61 termasuk penalti yang membentuk jumlah penyelesaian cukai dan penyelesaian itu dianggap sebagai penyelesaian komposit yang dibuat di bawah Seksyen 96A Akta Cukai Pendapatan 1967,” menurut perintah persetujuan itu.Perintah persetujuan itu turut menyatakan pihak-pihak akan membincangkan dalam tempoh 45 hari dari tarikh perintah persetujuan (pada 23 September lepas) mengenai cara pembayaran.“Sekiranya pihak-pihak gagal mencapai kesepakatan mengenai cara pembayaran, penyelesaian ini akan dibayar sebelum 31 Disember 2020.“Plaintif (kerajaan Malaysia) dan Tengku Adnan dengan ini menarik balik semua permohonan interlokutari yang dibuat di bawah prosiding sivil ini dan tidak akan ada perintah mengenai kos,” menurut perintah persetujuan berkenaan.Draf perintah persetujuan bertarikh 23 September lepas turut ditandatangani wakil peguamcara daripada pihak plaintif dan defendan serta ditandatangani oleh Penolong Kanan Pendaftar Mahkamah Tinggi di Kuala Lumpur.Kerajaan Malaysia melalui LHDN memfailkan saman terhadap Tengku Adnan pada 24 Julai tahun lepas setelah mendakwa Tengku Adnan yang lebih dikenali sebagai “Ku Nan” masih terhutang cukai pendapatan untuk tahun taksiran 2012 sehingga tahun taksiran 2017 seperti yang dinyatakan melalui Notis Taksiran bertarikh 15 Mac 2019.LHDN, dalam tuntutannya, mendakwa sehingga kini Tengku Adnan masih gagal membayar amaun cukai pendapatan bersama kenaikan 10 peratus yang masih terhutang yang kesemuanya berjumlah RM57,167,069.35.Jumlah itu ialah RM64,444.38 (2012); RM6,614,861.59 (2013); RM8,887,576.69 (2014); RM9,198,523.67 (2015); RM5,520,818.05 (2016); dan RM26,880,844.97 (2017).Oleh itu, plaintif menuntut daripada defendan jumlah RM57,167,069.35, faedah atas jumlah RM57,167,069.35 pada kadar lima peratus setahun dari tarikh penghakiman sehingga tarikh realisasi, kos dan relief lain yang difikirkan sesuai oleh mahkamah.


Kajian KKM tidak syor ivermectin untuk rawatan Covid, kata KP kesihatan

Ketua Pengarah Kesihatan Dr Noor Hisham Abdullah hari ini berkata kementerian kesihatan (KKM) tidak mengesyorkan ivermectin dimasukkan ke dalam garis panduan rawatan Covid-19 sedia ada kerana ia dianggap tidak mengurangkan risiko penyakit Covid-19 tahap teruk.Dalam sebuah kenyataan, beliau berkata KKM hanya menyarankan ivermectin digunakan hanya dalam kajian klinikal dengan pemantauan selepas kajian keberkesanan Ivermectin untuk pesakit Covid-19 berisiko tinggi (I-Tech) dijalankan Institut Penyelidikan Klinikal (ICR).“Keputusan I-Tech juga selari dengan kajian berskala besar seperti Ivercor-Covid19 dari Argentina dan Together dari Brasil yang tidak menyokong penggunaan rutin ivermectin dalam amalan klinikal rawatan Covid-19.“Diharapkan dapatan kajian tempatan ini dapat memberi pencerahan kepada pengamal perubatan di Malaysia dan juga kepada orang ramai yang sering bertanya mengenai keberkesanan ivermectin dalam amalan klinikal rawatan Covid-19,” jelasnya.Kajian I-Tech melibatkan 500 pesakit Covid-19 yang dimasukkan ke hospital dengan Kategori Dua atau Tiga. Kajian klinikal tersebut menilai keberkesanan rawatan lima hari ivermectin (0.4mg/kg/hari) dengan pambahagian dua kumpulan di 20 hospital dan pusat kuarantin dan rawatan Covid-19 Maeps 2.0.“(Satu kumpulan) berserta penjagaan standard (kumpulan IVM), berbanding dengan (kumpulan yang) hanya berserta penjagaan standard (kumpulan SOC)”Ia juga dijalankan oleh pakar perubatan penyakit berjangkit dan pakar perubatan yang terlibat secara aktif dalam pengurusan Covid-19 dengan kerjasama Institut Penyelidikan Klinikal (ICR), di bawah Institut Kesihatan Negara (NIH).“Hasil utama kajian I-Tech adalah untuk melihat sama ada pemberian ubat ivermectin pada minggu pertama pesakit mengalami gejala penyakit Covid-19 berupaya untuk mencegah kemerosotan penyakit Covid-19 kepada tahap yang teruk (Kategori Empat atau Lima), iaitu di kalangan pesakit berumur 50 tahun dan ke atas, serta mempunyai sekurang-kurangnya satu komorbiditi,” kata Noor Hisham.Katanya, 500 subjek yang didaftarkan dalam kajian ini, seramai empat individu telah dikecualikan kerana tidak memenuhi kriteria kajian, manakala seramai enam individu telah menarik diri atas sebab kebimbangan terhadap kesan sampingan ivermectin.Menurut Pengarah ICR, Dr Kalaiarasi Peariasamy kajian tersebut telah menunjukkan kadar kemerosotan penyakit Covid-19 kepada tahap teruk adalah sama di dalam Kumpulan IVM jika dibandingkan dengan Kumpulan SOC, iaitu masing-masing pada 21.2% dan 17.3%.Kajian tersebut mendapat kelulusan Jawantankuasa Etika dan Penyelidikan Perubatan pada 25 Mei lalu.Ia juga telah didaftarkan di ClinicalTrials.gov pada 31 Mei bagi mendedahkan maklumat penting berkenaan kajian I-Tech kepada umum.


Calon mana bakal menang PRN Johor?

Siapakah calon yang bakal menang pada Pilihan Raya Negeri (PRN) Johor?Apakah perlu beliau seorang yang fasih berbahasa Melayu?Apakah perlu beliau seorang yang perlu fasih berbahasa Inggeris?Atau apakah perlu beliau seorang yang perlu menguasai semua bahasa kaum-kaum yang berada di Malaysia?Apakah perlu beliau seorang yang bersih?Apakah perlu beliau seorang yang akan melawan perasuah dan mereka yang dikaitkan dengan rasuah dan lanun?Apakah perlu beliau seorang anak tempatan?Apakah perlu beliau seorang yang sudah mempunyai pengalaman di dalam bidang pengurusan, korporat mahupun kerajaan?Apakah perlu beliau seorang yang sudah mencapai sesuatu kejayaan dalam kehidupan?Apakah perlu beliau seorang yang petah bercakap ataupun menulis?Apakah perlu beliau seorang yang sudah mempunyai pangkat dalam masyarakat?Apakah perlu beliau seorang yang berani mempertahankan prinsip meskipun terpaksa berlawan dengan bosnya?Apakah perlu beliau seorang yang rajin turun padang?Apakah perlu beliau memerlukan sijil akademik?Ataupun apakah perlu beliau seorang graduan luar negara mahupun tempatan?Apakah perlu beliau mempunyai hubungan talian kekeluargaan dengan VIP-VIP Malaysia atau jutawan?Semua di atas tidak penting kepada realiti sedih politik Malaysia.Seseorang calon boleh menang di pilihan raya hanya memerlukan dua syarat.Syarat utama ialah beliau direstui parti tertentu untuk bertanding.Kedua, beliau bersama parti yang dilihat boleh menang.Segala apa mengenai beliau tidak penting.Beliau boleh merupakan seorang yang bermulut celupar mahupun berperangai tidak matang.Rakyat Malaysia tidak mengendahkannya kerana apabila tiba di hari pengundian, hanya logo, emosi dan sentimen menjadi elemen terpenting.Pilihan hanyalah mengenai parti mana yang diinginkan dan tidak diinginkan pengundi untuk mentadbir negeri Johor seterusnya.Soal peribadi calon jarang menjadi persoalan yang penting di pilihan raya.Sikap ini perlu dikikis jika rakyat Malaysia betul-betul menginginkan perubahan.Jika tidak, usahlah bising mengapa rakyat Malaysia mendapat kerajaan yang lemah.Apa tidaknya, rakyat Malaysia bukannya mencari permata dalam sistem demokrasi sebaliknya mengundi mengikut sentimen kepartian.Sistem demokrasi bukan untuk mencari kestabilan.Sistem demokrasi adalah untuk mencari permata terbaik untuk menerajui masyarakat.Dari situ, kestabilan dibentuk.Memilih kestabilan yang dipimpin kerosakan akan membawa parah yang mendalam dan lama kepada masyarakat, negeri dan juga negara.Negara berubah apabila sikap rakyat berubah.


Mahkamah benarkan Najib, Nazifuddin tangguh prosiding muflis

Mahkamah Tinggi membenarkan permohonan Najib Razak dan anaknya Mohd Nazifuddin untuk menangguhkan prosiding kebankrapan terhadap mereka kerana gagal melunaskan tunggakan cukai masing-masing berjumlah RM1.69 bilion dan RM37.6 juta sementara menunggu penyelesaian rayuan di Mahkamah Persekutuan.Peguam Wee Yeong Kang yang mewakili Najib dan Nazifuddin ketika dihubungi pemberita berkata mahkamah membenarkan permohonan itu semasa pengurusan kes secara dalam talian di hadapan timbalan pendaftar mahkamah Tinggi Ida Rahayu Sharif.“Permohonan penangguhan prosiding kebankrapan itu dibuat bagi membolehkan rayuan kedua-dua anak guam saya berhubung penghakiman terus diperoleh Lembaga Hasil Dalam Negeri (LHDN) yang memerintahkan mereka membayar tunggakan cukai tersebut diputuskan oleh Mahkamah Persekutuan,” katanya dan menambah mahkamah menetapkan pengurusan kes pada 4 Oktober ini.Prosiding itu turut disertai peguam hasil Athari Faris Ammerry Hussein bagi pihak LHDN.Kerajaan, melalui LHDN, memfailkan notis kebankrapan di Mahkamah Tinggi pada 4 Februari 2021 terhadap Najib dan Nazifuddin selaku penghutang.Berdasarkan notis itu, Najib perlu membayar RM1.69 bilion dengan 5% kadar faedah setahun atas jumlah baki dari 22 Julai 2020 (tarikh keputusan Mahkamah Tinggi) hingga 4 Februari 2021 iaitu RM45.9 juta serta kos RM15,000 dan setakat 4 Feb 2021, jumlah itu menjadi RM1,738,804,204.16.Nazifuddin pula perlu membayar RM37.6 juta dengan 5% kadar faedah setahun atas jumlah baki dari 6 Julai 2020 (tarikh keputusan Mahkamah Tinggi) hingga 4 Februari 2021 iaitu RM1.1 juta serta kos RM10,000 dan setakat 4 Februari 2021 jumlah itu menjadi RM38,758,370.93.Dua Mahkamah Tinggi, telah membenarkan permohonan LHDN untuk mendapatkan penghakiman terus bagi memperoleh semula tunggakan cukai sebanyak RM1.69 bilion daripada Najib dan RM37.6 juta daripada Nazifuddin, bagi tempoh antara 2011 dan 2017.Penghakiman terus adalah apabila mahkamah memutuskan kes tertentu melalui hujahan tanpa mendengar keterangan saksi dalam perbicaraan.Najib dan Nazifuddin gagal dalam rayuan mereka di Mahkamah Rayuan pada 9 September 2021 untuk mengetepikan penghakiman terus itu, namun membenarkan permohonan mereka untuk menangguhkan perintah penghakiman terus berkenaan sementara menunggu pendengaran permohonan kebenaran merayu di Mahkamah Persekutuan.Pada 10 Mei lepas, Mahkamah Persekutuan memberikan kebenaran merayu kepada Najib dan Mohd Nazifuddin berhubung penghakiman terus diperoleh LHDN dalam kes tunggakan cukai tersebut.


Pegawai kanan SPRM disiasat miliki dadah dan senjata api

Polis mengesahkan siasatan terhadap seorang pegawai kanan Suruhanjaya Pencegahan Rasuah Malaysia (SPRM) membabitkan dua kes iaitu memiliki dadah dan senjata api dan bukan berhubung kes kehilangan wang berjumlah AS$6 juta (RM25 juta).Pengarah Jabatan Siasatan Jenayah Bukit Aman Abd Jalil Hassan berkata pegawai kanan berkenaan ditahan pada Selasa lepas dan tangkapan dilakukan atas kesalahan memiliki dadah berbahaya dan senjata api serta peluru.Beliau berkata individu itu disiasat mengikut Seksyen 8(a) Akta Senjata 1960, Seksyen 36 Akta Senjata 1960 dan Seksyen 12(3) Akta Dadah Berbahaya 1952.“Suspek direman selama empat hari bermula semalam sehingga Sabtu ini untuk siasatan lanjut,” katanya dalam kenyataan semalam.Semalam, Menteri Dalam Negeri Hamzah Zainudin dilaporkan berkata PDRM telah membuka satu kertas siasatan berhubung satu laporan polis yang diterima berkaitan kes berkenaan.Hamzah berkata kertas siasatan dibuka di bawah klasifikasi Kertas Enkuiri Polis (KEP).Isnin lalu, SPRM mengesahkan tiga pegawai kanannya direman selama enam hari bagi membantu siasatan membabitkan dakwaan salah guna kuasa serta penyelewengan dalam urusan kes membabitkan seorang bekas ketua jabatan.


Bank Negara tolak langkah tambat ringgit

Menambat ringgit tidak mendatangkan manfaat kepada Malaysia kerana ia akan membawa risiko besar, satu daripadanya adalah mencerminkan dasar monetari negara yang mata wang tempatan ditambat kepadanya, kata Gabenor Bank Negara Malaysia (BNM) Nor Shamsiah Mohd Yunus.Beliau berkata mengekalkan tambatan akan menjadi dasar yang menelan kos tinggi kerana ia perlu menggunakan amaun rizab yang besar terutamanya pada dekad lepas dan ia seterusnya akan melemahkan daya tahan luaran Malaysia. “Tambatan akan memberi kesan buruk kepada sentimen pelabur, menjejaskan bukan sahaja pelaburan langsung asing ke Malaysia tetapi juga membawa kepada aliran keluar modal dari negara ini,” katanya kepada pemberita selepas mengumumkan angka keluaran dalam negara kasar (KDNK) bagi suku pertama 2022 hari ini. Nor Shamsiah berkata Bank Negara Malaysia (BNM) tidak menyasarkan mana-mana tahap kadar pertukaran dan akan memastikan tidak ada turun naik berlebihan dalam kadar pertukaran dan keadaan dalam pasaran kewangan. “Kita perlu menyedari bahawa faktor utama yang membantu kita mengekalkan ringgit pada 1998 adalah kawalan modal yang diperkenalkan pada masa itu,” jelasnya lagi. Mengenai kelemahan unit tempatan itu ketika ini, beliau berkata ia didorong oleh faktor-faktor luaran dengan hakikat bahawa pertumbuhan di Amerika Syarikat (AS) adalah sangat kukuh dan inflasi sedang meningkat. “Selain itu, ekonomi global juga berdepan dengan keadaan yang amat tidak menentu sekarang ini termasuk konflik di Ukraine yang terus berlarutan dan ketidaktentuan di China yang disebabkan oleh sekatan pergerakan menyeluruh,” katanya. Nor Shamsiah juga berkata Indeks Volatiliti (VIX) turut meningkat secara berterusan yang membawa kepada pengukuhan dolar manakala mata wang di negara-negara lain mencatatkan penurunan berbanding dolar AS. “Pergerakan ringgit itu adalah sejajar dengan negara serantau lain dan sekali lagi ingin saya tekankan bahawa mempunyai kadar pertukaran yang fleksibel adalah yang paling sesuai memandangkan keadaan semasa,” katanya. Apa yang lebih penting, katanya, jumlah dagangan FX dalam pesisir di pasaran tempatan adalah kukuh dan volatiliti dalam pasaran dalam pesisir domestik tidak begitu jauh daripada kadar volatiliti harian. Menurutnya, kadar pertukaran fleksibel akan menampan ekonomi dan juga memelihara daya saing Malaysia dalam keadaan situasi global sekarang.Menurut BNM, unit tempatan menyusut sebanyak 0.7% berbanding dolar AS pada suku pertama 2022 (setakat 11 Mei, 2022: -4.7%) yang mana ia adalah sejajar dengan pergerakan mata wang serantau lain.


Shafee, bekas menteri kewangan bertikam lidah dalam perbicaraan Najib

Perbicaraan 1Malaysia Development Berhad (1MDB) Najib Razak bermula tegang pagi ini dengan peguam utama bekas perdana menteri dan menteri kewangan II ketika itu, Ahmad Husni Mohamad Hanadzlah terlibat dalam perbalahan mengenai cara beliau mengendalikan dokumen berkaitan 1MDB.Pertikaman lidah bermula apabila Husni, saksi pendakwaan ke-20 berulang kali menjawab kesemua dokumen berkaitan 1MDB dikendalikan oleh Najib dan beliau hanya mematuhi arahan, menggunakan frasa “Saya Yang Menurut Perintah”.Peguam veteran, Muhammad Shafee Abdullah, yang jelas jengkel dengan jawapan saksi, meminta saksi menjelaskan apakah maksudnya.Husni: Itulah yang telah saya jelaskan kepada anda… anda dengar dengan teliti. Semua surat 1MDB dihantar kepada menteri. Saya hanya perlu tandatangan… saya yang menurut perintah…apa lagi yang boleh saya lakukan. Kedua-dua projek ini iaitu 1MDB dan SRC International Sdn Bhd tidak mengikut prosedur operasi standard bagi syarikat-syarikat di bawah Kementerian Kewangan. Semuanya datang dari atas… anda tidak bekerja di sana, anda tidak tahu apa-apa.Shafee: Itulah sebabnya saya bertanya kepada anda… Anda lebih mengetahui.Husni: Jadi, anda mesti lebih faham apa yang saya perkatakan.Shafee: Saya faham apa yang anda katakan. Jangan bergaduh dengan saya, saya yang mengajukan soalan.Husni: Saya tidak bertengkar dengan anda.Shafee: Kamu bergaduh! Jawab sahaja soalan, jangan angkuh.Husni: Saya tidak angkuh!Shafee: Kamu angkuh!Pada peringkat ini, hakim Collin Lawrence Sequerah mencelah dan meminta saksi untuk menjawab soalan yang diajukan oleh Shafee.Saksi membalas: “Yang Arif, beliau cuba menyalahkan orang lain”.Hakim Sequerah: Beliau mempunyai tugas untuk dilaksanakan.Husni: Walaupun disebabkan tugas, beliau seharusnya jujur.Untuk ini, hakim Sequerah berkata pihak pendakwaan pasti akan memberi peluang kepada saksi untuk menjelaskan kemudian dan beliau tidak perlu risau tentang perkara itu.Najib, 68, berdepan empat pertuduhan menggunakan kedudukannya untuk memperoleh rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.Perbicaraan bersambung.


Amaran hujan sangat lebat tahap bahaya di 4 negeri, menurut MetMalaysia

Jabatan Meteorologi Malaysia (MetMalaysia) mengeluarkan amaran hujan sangat lebat berterusan tahap bahaya dijangka berlaku di  Pahang, Negeri Sembilan, Melaka dan Johor sehingga Khamis ini.
MetMalaysia dalam kenyataan pagi ini, memaklumkan ia melibatkan beberapa kawasan di Pahang iaitu Bera, Pekan dan Rompin manakala tahap buruk di kawasan Jerantut, Bentong, Temerloh, Maran dan Kuantan sehingga 2 Mac ini.
Selain itu, amaran hujan berterusan tahap wasapada dijangka berlaku di Terengganu, Selangor, Kuala Lumpur, Putrajaya manakala di Perak membabitkan lokasi Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim.
Sementara itu, di Pahang pula meliputi kawasan Tanah Tinggi Cameron, Lipis dan Raub manakala Sarawak membabitkan kawasan Kuching, Serian, Samarahan, Sri Aman, Betong, Sarikei, Sibu, Mukah dan Bintulu (Tatau dan Bintulu) sehingga hari ini.


13 Mei dan MCKK

Bertandang ke Pavilion sebelum maghrib kini menjadi rutin aku.
Selain daripada membaca akhbar tempatan sekali sekala ada juga terdapat majalah Times,  Newsweek dan Life. Di MCKK aku mula berkenalan dengan majalah dari luar negara.
Bulan April 1969, akhbar tempatan terutama Utusan Malaysia penuh dengan berita kempen politik. Daripada apa yang aku baca tarikh pilihan raya umum sudah ditetapkan.
Kempen sudah bermula dari bulan Mac lagi.
Berita melaporkan kemunculan Parti Gerakan di Pulau Pinang. Berita juga melaporkan Parti Buruh yang sudah renggang dengan Parti Rakyat Malaysia.
Parti Buruh enggan mengambil bahagian dalam Pilihan Raya Umum ke-3 (PRU3).
Ini kerana ramai kader dan pekerja Parti Buruh ditangkap dan ditahan mengikut Akta Keselamatan Dalam Negeri (ISA).
Aku ikuti juga berita luar negara tentang perang yang sedang berlaku di Vietnam. Aku hanya membaca dan tidak mengetahui hujung pangkal sejarah perang ini.
Aku mula kenal nama Nixon (1913-1994), presiden Amerika Syarikat (AS) ketika itu.
Aku juga kenal dengan seorang pakcik bersosok kurus berjanggut panjang. Nama pakcik ini ialah Ho Chi Minh (1890-1969).
Nixon dari AS dan Ho dari Vietnam bermusuh dan berperang.
Tapi paling menarik pada ketika itu dunia anak muda masih lagi dalam gelombang “pop yeah yeah”.
Di MCKK aku tidak lagi memiliki radio seperti aku di asrama Sekolah Menengah Undang Jelebu (SMUJ). Radio tidak dibenarkan untuk dibawa.
Maka secara tersendiri aku tidak lagi mendengar suara Mohamad Ismail Abdullah (MIS) dengan rancangan “Penyanyi Pujaan Minggu Ini”.
Aku juga tidak lagi mendengar di pagi Ahad suara Tan Swee Leong, DJ “Top of The Pops”.
Aku tidak tahu lagi lagu apa baru keluar dan kugiran mana yang sedang naik.
Apa lagu baru John Lennon, apa lagu baru The Swallows, apa terjadi dengan Siglap Five.
Hakikat  kehadiran aku di MCKK menjadikan zaman aku mengikuti rukun iman penyanyi pop makin mengendur.
Tapi aku masih memakai nama Herman. Aku ambil daripada kugiran Herman Hermits kugiran dari UK.
Ruang kosong ini aku mula isi dengan membaca berita politik dari dalam dan luar negara.
Berita politik luar negara seperti Perang Vietnam menjadi penting kerana dalam tingkatan enam ada mata pelajaran “general paper” atau kertas am.
Mata pelajaran ini bertujuan untuk membuka minda agar pelajar mengetahui perkara yang lebih luas.
Perkara yang hangat dibincangkan dari segi politik, sosial, ekonomi atau budaya.
Kertas am ini menarik pelajar agar tercebur sama dalam perbualan nasional, dalam dan luar negara. Untuk aku ini mencabar.
Guru yang mengajar mata pelajar ini ialah Mister DJ Tate dan Mister Rodger Prior.
Dua orang Mat Salleh. Sesekali Guru Besar Mister Aziz Ismail akan juga masuk mengajar.
Aku rasa bila guru besar terluang masa, maka dia akan masuk untuk mengambil alih kuliah daripada DJ Tate.
DJ Tate ini aku difahamkan adalah bekas tentera Inggeris dalam bahagian semboyan ketika bertugas ketika zaman darurat di Malaya.
Anak kelahiran kota London. Selesai bertugas melawan gerila Rashid Maidin dan Abdulah CD dia  balik kampung.
Daripada surah yang aku dengar, bila dia pulang ke kampung dia menjadi gelisah dan tidak selesa lagi dengan gaya hidup dan cuaca Eropah.
Dia kembali ke Tanah Melayu pada tahun 1956. Pada tahun 1969 dia menjadi guru di MCKK.
Manakala Rodger Prior pula datang dengan program Voluntary Service Overseas (VSO).
Sebuah badan amal United Kingdom. Badan ini sama seperti Peace Corps, sukarelawan dari AS yang datang memberi khidmat bakti kepada negara baru merdeka.
Di Malaysia ramai VSO dan Peace Corps menjadi guru. Di MCKK pada tahun 1969 ada tiga guru Peace Corps: Arthur D Koch,  Michael L Siemon dan Bradley W Jessup, semua mengajar aliran sains.
Guru Mat Salleh dari AS ini bukan sesuatu yang baru untuk aku.
Ketika aku di SMUJ ada juga  guru Peace Corps dari AS.
Aku ingat lagi Mister Norman Immermann dari New York, dia juga mengajar ilmu sains.
Aku kenal baik kerana Mister Norman ada mengikuti “camping” kami di Bukit Tangga pada tahun 1968.
Di Pavilion aku terbaca berita kempen PRU3 yang semakin  tegang.
Perdana menteri pada ketika itu, Tunku Abdul Rahman bertelagah dengan Asri dari PMIP Pan Muslim Islamic Party (PMIP).
Manakala Democratic Action Party (DAP) menyambung slogan Malaysian Malaysia.
Slogan politik ini berasal usul dari slogan People’s Action Party (PAP) dari Singapura.
PAP ini dikepalai oleh Lee Kuan Yew yang membawa Singapura keluar dari Malaysia pada tahun 1965.
Berita-berita politik seperti ini aku baca dalam Utusan Malaysia dan Mingguan Malaysia.
Pada hemat aku di MCKK tidak ramai pelajar yang tahu  apa yang belaku dalam kempen politik tahun 1969.
Kami tidak keluar ke mana-mana.
Kami hanya bercampur dengan rakan sekelas.
Justeru maklumat pun apa yang sempat kami baca adalah daripada akhbar.
Tiba-tiba aku terbaca seorang ahli United Malays National Organization (Umno) cedera kena pukul di Pulau Pinang ketika dia sedang memasang poster parti.
Esoknya berita lanjut melaporkan sosok ini meninggal dunia.
Kemudian aku terbaca berita seorang pemuda Cina mati ditembak oleh mata-mata.
Kejadian ini berlaku di Kuala Lumpur. Di hari pengebumian pemuda Cina ini aku baca ada perarakan.
Semua ini aku anggap berita biasa saja yang tidak ada sangkut paut dengan kehidupan kami sebagai “budak koleq” di MCKK.
Hari Sabtu 10 Mei, 1969  di MCKK adalah hari inspection.
Lepas inspection aku dengan Ghani keluar ke pekan.
Aku tidak nampak apa-apa yang istimewa walaupun hari ini hari mengundi.
Kami makan mee rebus di Restoran Pak Kassim di bazar di tepi jambatan arah jalan ke Bukit Chandan.
Aku nampak kereta berbendera kapal layar melintas beberapa kali. Sesudah makan aku dan Ghani merayau-rayau dalam pekan sebelum pulang ke asrama.
Sabtu malam Ahad, Kelab Cinema akan menayangkan filem di Hargreaves Hall. Biasanya filem Inggeris. Dewan ini menjadi panggung.
Aturan duduk: kelas paling rendah duduk di balkoni, kiri dan kanan dewan.
Pelajar tingkatan empat, lima dan enam dalam perut dewan. Paling jauh dari layar putih dan paling hampir dengan projector adalah pelajar tingkatan enam.
Kalau dalam panggung kami para senior duduk di kerusi kelas pertama.
Susunan duduk ketika menonton wayang ini sama dengan susunan ketika perhimpunan rasmi hari Isnin. Kami boleh beralih kerusi tetapi dalam wilayah yang sama.
Duduk dalam dewan Hargreaves ini tidak seperti duduk dalam dewan makan. Di dewan makan kerusi dan wilayah tidak boleh beralih-alih.
Ahad 10 Mei, 1969 sekali lagi aku mengajak Ghani berjalan ke pekan Kuala.
Kali ini kami berniat untuk menonton wayang di Panggung Capitol.
Adalah biasa seminggu menonton dua filem. Satu di Hargreaves Hall dan satu di Kuala.
Di Kuala ada tiga panggung wayang, Cathay, Rex dan Capitol. Hujung minggu panggung ini akan menjadi tumpuan budak koleq Isnin 11 Mei, 1969 seperti biasa perhimpunan rasmi. Guru besar memberi ucapan. Kelas berjalan seperti biasa.
Petang Isnin seperti biasa aku pergi membaca akhbar. Gambar Tunku yang menang. Berita kemenangan Perikatan di sana sini.
Tiba-tiba pada Jumaat 16 Mei, selepas minum pagi pengawas mengarahkan semua pelajar masuk ke Dewan Hargreaves.
Aku merasa pelik. Kenapa ada perhimpunan rasmi walhal hari Jumaat dan kami tidak memakai tali leher.
Bila aku masuk ke dalam dewan aku terperanjat  kerana ternampak pegawai polis beruniform lengkap. Juga yang berada di atas pentas bukan guru-guru.
Kami berpandangan sesama sendiri. Kami hairan apa yang telah berlaku. Tidak ada siapa yang tahu apa tujuan perhimpunan ini.
Aku lihat di atas pentas Pengerusi MCKK Megat Khas, Dr Underwood, tuan pegawai daerah dan tuan OCPD. Beberapa orang guru duduk di belakang mereka.
Guru berucap: “Berlaku kekacauan di Kuala Lumpur.”
Guru Besar Mister Aziz Ismail menggunakan istilah kekacauan. Sapa kacau siapa aku tidak tahu.
Megat berucap memperkenalkan para jemputan yang ada di pentas. Pengerusi MCKK itu berkata dia akan bekerjasama dengan tuan OCPD untuk memastikan 500 orang budak koleq selamat.
Perkataan selamat ini agak menakutkan.
Apakah kami akan diserang kerana itu tuan OCPD datang masuk ke Dewan Hargreaves. Ini belum pernah berlaku.
Megat memberi nasihat agar kami berhati-hati apabila ke pekan. Malah jika boleh tidak perlu keluar daripada kawasan sekolah.
Kami berpandangan sesama sendiri. Tidak tahu apa yang sedang berlaku.
Kemudian guru besar berucap kembali kali ini ucapan lebih terang dan lebih menakutkan.
“Jika Ipoh dan jika Taiping curfew, saya akan usahakan untuk memastikan bahan makan cukup.”
Apakah kekacauan di Kuala Lumpur merebak ke Ipoh dan Taiping? Aku bertanya kepada diri aku sendiri.
“Kita akan beli sardin dan telur sebanyak  mungkin. Kita akan pastikan gula dan beras mencukupi. I hope this situation will not arrive. But we must be prepared, we hope everyhting will be normal soon.”
Guru besar memandang ke arah tuan OCPD.
Tuan OCPD bangun dan berucap: “Kami daripada PDRM memastikan semua pelajar di MCKK dalam keadaan selamat. Polis Kuala Kangsar akan menjamin keselamatan semua. Kami berharap semua berjaga-jaga. Kita berharap semua akan kembali seperti sedia kala. Please don’t listen to rumours, khabar angin merebak dengan senang. Jangan dengar.”
Aku perhatikan pelajar tingkatan enam atas berbisik-bisik sesama sendiri.
Aku rasa pagi itu bila kami bersurai budak koleq tak tahu apa yang sedang berlaku di Kuala Lumpur. Apa yang kami diberitahu ada kekacauan berlaku.
Dalam kelas kami bersembang sesama sendiri.
“Cina bunuh Melayu.”
“Melayu Kampung Baru mengamuk.”
“Cina dah melampau, nak ambil Selangor.”
Semua ini aku dengar. Maka semenjak pagi itu agenda Melayu-Cina ini terus menjadi perbualan sesama kami.
Aku sendiri tidak tahu daripada mana kawan-kawan sedarjah pungut cerita ini.
Petang itu aku pergi ke Pavilion untuk mencari berita.
Semua akhbar dari Kuala Lumpur tidak sampai.
Hari Sabtu 17 Mei sesudah inspection  aku bersama Ghani masuk ke Kuala.
Aku lihat sebuah trak askar berhenti dalam pekan di hadapan Restoran Double Lion. Pekan Kuala Kangsar aku lihat seperti sedia kala.
Sebelah petang, awal sebelum maghrib aku pergi ke Pavilion. Akhbar tidak sampai. Aku tidak tahu tidak sampai kerana tidak ada pengangkutan atau tidak dicetak.
Bila ini berlaku aku merasakan ada sesuatu yang besar berlaku di Kuala Lumpur.
Betul seperti ramalan guru besar, makan malan Sabtu 17 Mei, 1969 gulai ikan sardin. Esoknya  hari Ahad sardin dan telur. Amat jelas talian makanan putus.
Ayam yang biasanya datang dari Ipoh sudah tidak sampai. Apakah ada curfew di Ipoh? Soalan tanpa jawapan.
Pagi Isnin ketika Perhimpunan aku memasang telinga. Mana tahu jika ada berita baru. Tidak ada. Perhimpuanan biasa.
Dalam kelas pada hari Isnin itu Ghani menerangkan bahawa ada senior upper six yang ada radio kecil berkata mendengar Radio Australia.
“Mana kau tau?” Aku cepat bertanya.
“Ramai Cina mati di Kuala Lumpur. Kuala Lumpur terbakar.” Ghani menyambung cerita.
“Mana kau tau? Sapa cerita?” Aku bertanya.
“Senior kat Pavilion ada radio. Dia dengar Radio Australia.” Ghani menerangkan.
“Sapa dengar?”
“Aku dengar cerita daripada Ariff. Pavilion ada radio.” Ghani memandang muka aku yang tak puas hati.
Cerita atas cerita. Apa yang sahih ialah seminggu budak koleq makan gulai sardin dan telur.
Pembekal ayam dan ikan dari Ipoh dan Taiping tidak sampai.
Punca maklumat aku di Pavilion juga terputus. Akhbar dari Kuala Lumpur tidak sampai.
Perbincangan politik Cina-Melayu dan pilihan raya antara sesama kami makin membakar.
Suasana berubah.


Kerajaan ikrar permudah pengeluaran KWSP selepas RM24 billion diluluskan untuk 3 juta pemohon

Perdana Menteri Muhyiddin Yassin memberi jaminan kerajaan akan memudahkan pengeluaran kemudahan i-Sinar Kumpulan Wang Simpanan Pekerja (KWSP), yang setakat ini meluluskan lebih tiga juta permohonan berjumlah RM24 bilion.Katanya, penambahbaikan akan dilakukan ke atas Program i-Sinar terutamanya bagi mereka yang menghadapi pelbagai cabaran akibat Perintah Kawalan Pergerakan (PKP) serta bencana banjir.“Kerajaan dimaklumkan bahawa KWSP akan membuat pembayaran pendahuluan sehingga RM1,000 bagi permohonan kemudahan i-Sinar Kategori 2,” katanya dalam satu pengumuman khas Pakej Bantuan Pelindungan Ekonomi & Rakyat Malaysia (Permai) yang disiarkan secara langsung hari ini.Kemudahan i-Sinar dibuka kepada semua ahli KWSP yang terjejas pendapatan akibat Covid-19 bermula 21 Disember yang lepas.Melalui kemudahan itu pencarum KWSP boleh mengakses 10% daripada amaun simpanan mereka dalam Akaun 1, tertakluk baki minimum RM100.Pengeluaran akan dibuat secara berkala sehingga enam bulan dan ahli yang layak merangkumi mereka yang hilang kerja, diberi cuti tanpa gaji atau tiada sumber pendapatan.Tambahnya, kerajaan juga meminta KWSP memudahkan proses pembayaran pendahuluan ini, yang akan dibuat mulai 26 Januari.“Proses pembayaran pendahuluan i-Sinar Kategori 2 juga dipermudahkan dengan ahli hanya perlu mengisytiharkan secara kendiri bahawa mereka memenuhi kriteria yang ditetapkan dan menghantar dokumen sokongan secara dalam talian,” katanya.Maklumat lanjut akan diumumkan oleh KWSP dalam masa terdekat.


Suasana PRN Melaka tidak meriah akibat SOP Covid-19

Prosedur operasi standard (SOP) bagi mengekang penularan Covid-19 ditetapkan Suruhanjaya Pilihan Raya (SPR) menyekat pelbagai aktiviti sepanjang tempoh berkempen bagi Pilihan Raya Negeri (PRN) Melaka.Antara larangan itu termasuklah ziarah rumah ke rumah, mengedar pamplet dan aktiviti yang sering menjadi tumpuan ketika pilihan raya, ceramah politik juga tidak dibenarkan.Tinjauan MalaysiaNow di sekitar negeri bersejarah itu mendapati bendera dan poster yang dinaikkan tidak semeriah seperti pilihan raya sebelum ini.Seorang pensyarah di sebuah institut pengajian tinggi di Lendu, Melaka yang tidak mahu dinamakan berkata, ramai penduduk terutama warga emas masih bimbang dengan ancaman Covid-19.“Saya tak rasa ramai yang hendak keluar mengundi nanti, tambahan orang tua,” katanya kepada MalaysiaNow ketika ditemui di Alor Gajah baru-baru ini.SPR kelihatan lebih optimis dan menjangkakan sasaran 70% keluar mengundi.Jumlah itu tinggi sedikit berbanding PRN Sabah tahun lepas sebanyak 66.61%.Menurut lelaki pertengahan usia itu, tidak ada isu yang besar yang boleh jadi pemangkin kepada semangat pengundi.PRN kali ini, katanya hanyalah disebabkan orang politik yang bergaduh.Beliau merujuk kepada tindakan empat ahli Dewan Undangan Negeri (Adun) menarik semula sokongan terhadap kepimpinan ketua menteri, Sulaiman Md Ali pada awal bulan lepas.Keempat-empat mereka ialah Adun Sungai Udang, Idris Haron, Nor Azman Hassan (Pantai Kundor), Datuk Norhizam Hassan Baktee (Pengkalan Batu)dan Noor Effandi Ahmad (Telok Mas).“Ramai orang sedang bergelut untuk cari makan, ‘mood’ pengundi juga tidak memberangsangkan.”Beliau memberitahu, “group” WhatsApp juga tidak aktif dengan cerita-cerita politik, melainkan beberapa ahli menghantar mesej memaparkan grafik calon pilihan masing-masing.“Tiada orang mahu respons pun dalam ‘group’, semua dah malas.“Tidak seperti PRU lepas, group keluarga dan taman meriah dengan cerita politik,” katanya yang mengundi di Paya Rumput pada 20 November ini.Berikutan larangan kempen fizikal, parti-parti politik membawa “pertempuran” mereka di alam maya, namun enjin kempen secara dalam talian “lambat panas” pada awalnya dan mula bergerak aktif beberapa hari selepas pencalonan.Kesemua parti dilihat sedang berusaha untuk menyampaikan maklumat di laman sosial.DAP contohnya, menyiarkan program bual bicara di laman Facebook mereka yang dijadualkan pukul 9 malam setiap hari.Jentera parti politik juga kelihatan lambat untuk memaklumkan media mengenai pergerakan calon.Hanya setelah desakan dibuat berkali-kali oleh pengamal media, barulah kelihatan satu atau dua jadual calon parti politik.Parti politik terpaksa bertindak lebih kreatif dalam kempen pilihan raya yang terbatas ekoran pandemik melanda negara.Namun jentera kempen dijangka semakin aktif selepas ini.Namun tidak semua “malas” ingin mengikuti kempen PRN.Mohd Azri, 29 yang bekerja di sebuah firma audit di Ayer Keroh berkata dia masih ambil tahu isu-isu berkaitan di negerinya.Ahli keluarganya juga masih cakna dengan perkembangan politik, meskipun tiada keterujaan diberikan kepada mana-mana parti.Azri yang akan mengundi di Dewan Udangan Negeri (DUN) Serkam menyatakan hasrat untuk turun mengundi pada 20 November ini.PRN kali ini bakal menyaksikan pertandingan tiga penjuru antara blok politik utama negara, iaitu Perikatan Nasional, Barisan Nasional dan Pakatan Harapan.Sejumlah 112 kertas pencalonan diterima oleh SPR bersempena PRN Melaka ini.Selain tiga blok politik utama, Putra dan Iman mengesahkan penyertaan selain 22 calon bebas.


Rakyat Malaysia dilanda ‘kebimbangan kelesuan’ jika Covid-19 berterusan?

Satu kaji selidik tentang kebimbangan rakyat Malaysia ketika pandemik Covid-19 global melanda mendapati “kenimbangan mengenai kelesuan” sedang melanda populasi, kata sebuah firma penyelidikan.Tinjauan Indeks Kerisauan Nasional oleh Emir Research “Pulse from the Ground” melibatkan seramai 2,000 responden dari seluruh negara, mendapati berlaku penurunan ketara mengenai kerisauan pekerjaan, kos sara hidup dan lain-lain isu berkaitan masalah ekonomi, berbanding data yang dikumpul pada suku ketiga 2020.“Mereka yang tergolong dalam bimbang minimum dan sederhana menunjukkan tanda setuju jauh lebih rendah terhadap cadangan kehidupan lebih baik pada masa depan.“Ia langsung tidak sama seperti data pada suku ketiga 2020, di mana responden yang dikaji paling optimis tergolong dalam kumpulan bimbang minimum dan majoriti mereka berada dalam kumpulan bimbang sederhana ‘tidak pasti’ mengenai masa depan mereka,” kata Emir Research.Tinjauan terbaru itu dilakukan pada Disember lalu, sebelum pengisytiharan darurat dilakukan dan Perintah Kawalan Pergerakan 2.0 dilaksanakan pada Januari.Tinjauan itu mengukur reaksi terhadap lapan isu yang terkesan akibat pandemik: pekerjaan, ancaman virus daripada pendatang asing tanpa izin, pendidikan, pendapatan, kesihatan mental, hutang negara dan masa menunggu untuk berjumpa doktor.Ia merujuk kepada kesan psikologi untuk menafsir penemuan itu, dan disimpulkan muncul apa yang disebut sebagai “kebimbangan kelesuan” disebabkan krisis kesihatan global yang berpanjangan.“Berada dalam keadaan kebimbangan maksimum yang berpanjangan disebabkan cabaran troika (pandemik, ekonomi dan teka-teki politik) sehingga mencetus kegelisahan dan kemungkinan tiada tempoh rehat daripadanya di masa depan, rakyat negara ini menunjukkan tanda-tanda awal ‘kebimbangan kelesuan’ dan mula merancang strategi untuk mengelak dan mengatasi keadaan itu,” katanya.Dari segi demografi, tinjauan mendapati penduduk luar bandar kurang bimbang berbanding penduduk di bandar mengenai masalah pekerjaan, kos sara hidup dan keselamatan.Ia juga mendapati tahap kebimbangan lebih rendah dalam kalangan orang Melayu dan Cina berbanding kaum India.Sementara itu orang India dan Melayu menunjukkan kerisauan lebih tinggi mengenai kualiti pendidikan dan penjagaan kesihatan sepanjang tempoh pandemik.“Respoden kaum Cina turut terus menunjukkan kerisauan jauh lebih rendah berbanding orang Melayu dan Bumiputera terutamanya mengenai ekonomi, pekerjaan dan kos sara hidup,” katanya.Emir Research menambah, ketiga-tiga kumpulan etnik “secara relatif senada dalam menyatakan kebimbangan mengenai keselamatan”.


5.8% populasi kanak-kanak terima dos pertama vaksin

Sebanyak 206,748 atau 5.8% populasi kanak-kanak berusia lima hingga 11 tahun di negara ini telah menerima dos pertama vaksin COVID-19 melalui Program Imunisasi Covid-19 Kebangsaan Kanak-Kanak (PICKids) setakat semalam.Berdasarkan data menerusi laman web CovidNow, sejumlah 13,373,479 atau 56.8% populasi dewasa dalam negara telah menerima dos penggalak Covid-19, setakat semalam.Sejumlah 22,938,190 individu atau 97.5% daripada populasi itu telah melengkapkan vaksinasi mereka manakala 98.7% atau 23,214,625 telah menerima sekurang-kurangnya satu dos vaksin.Bagi remaja berusia 12 hingga 17 tahun pula, sebanyak 2,796,021 individu atau 89.9% daripada populasi itu telah melengkapkan vaksinasi mereka, manakala 2,875,825 atau 92.5% menerima sekurang-kurangnya satu dos vaksin.Semalam, sebanyak 149,888 dos vaksin diberikan meliputi 38,738 dos pertama, 1,489 dos kedua dan 109,661 dos penggalak, menjadikan jumlah kumulatif dos vaksin yang diberikan di bawah PICK sebanyak 65,198,894 dos.Sementara itu, menurut portal GitHub kementerian kesihatan, sebanyak 24 kes kematian akibat Covid-19 direkodkan semalam dengan Johor dan Sabah masing-masing lima kes, Selangor dengan empat kes, Kedah melaporkan tiga kes manakala Kelantan, Negeri Sembilan dan Terengganu masing-masing dua kes dan Perak satu kes.


Kes baru Covid-19 jangkau 12,000, Sarawak kekal rekod jangkitan tertinggi

Malaysia merekodkan kes baru sebanyak 12,434 menjadikan kes keseluruhan Covid-19 meningkat sebanyak 2,232,960 kes.Sarawak mencatat kes harian tertinggi sebanyak 2,967 hari ini disusuli Selangor yang mencatat 1,362 kes jangkitan.Sabah mencatatkan kes harian sebanyak 1,000, Kedah (652), Kelantan (1,125), Perak (971), Pulau Pinang (863), Kuala Lumpur (284), Pahang (663), Melaka (375), Negeri Sembilan (169), Terengganu (612) dan Johor (1,289).Putrajaya (18), dan Perlis (79) sahaja negeri yang mencatat kes dua digit hari ini.Sementara Labuan (4) mencatatkan kes satu digit hari ini.


Wisma Putra bincang dengan BNM untuk bantu urusan bank warga Malaysia di Rusia

Kementerian luar (Wisma Putra) akan berbincang dengan Bank Negara Malaysia (BNM) mengenai pilihan lain bagi rakyat Malaysia di Rusia sebagai persediaan sekiranya mereka tidak dapat membuat transaksi kewangan berikutan sekatan ke atas bank-bank di negara itu.Menteri Luar Saifuddin Abdullah berkata buat masa ini 816 rakyat Malaysia di negara itu yang terdiri dari 779 pelajar dan 37 ekspatriat masih boleh membuat transaksi kewangan dengan beberapa buah bank Rusia yang menjalankan perkhidmatan Union Pay.Bagaimanapun, katanya, mereka meluahkan kebimbangan jika bank-bank berkenaan tidak lagi dapat menyediakan perkhidmatan itu.“Walaupun mereka boleh menggunakan Union Pay, katakanlah ada tiga bank yang sepatutnya boleh menjalankan transaksi itu, tetapi tidak semestinya ketiga-tiga bank itu menjalankan transaksi Union Pay seperti yang sepatutnya.“Oleh itu, ada kerisauan sejauh mana dan selama mana kad debit yang menggunakan jaringan Union Pay ini boleh diteruskan,” katanya kepada pemberita selepas mengadakan sidang video bersama 270 rakyat Malaysia di Rusia, hari ini.Turut serta dalam sidang video itu ialah duta Malaysia ke Rusia Bala Chandran Tharman, penasihat kedutaan Abdul Aziz How Abdullah, konsul Fadzil Noor Samiran dan para pegawai kedutaan.Selain itu, Saifuddin berkata walaupun rakyat Malaysia masih dibenarkan membuat perjalanan ke Rusia, namun mereka yang ingin ke sana ketika ini sama ada untuk menyambung pelajaran mahupun urusan kerja, mungkin menghadapi kesulitan membuka akaun Union Pay di Malaysia sebelum ke negara itu.Saifuddin berkata Wisma Putra dengan kerjasama kedutaan Malaysia di Moscow sentiasa berhubung dengan kerajaan Rusia serta kedutaan Rusia di Kuala Lumpur untuk memantau situasi di negara itu.“Mata wang mereka (Ruble) nampaknya naik dan kadar inflasi juga sedang meningkat. Lazimnya, menjelang musim panas akan ada kenaikan harga barang, namun kita bimbang jika dicampur dengan kenaikan harga disebabkan oleh sekatan, itu mungkin menyebabkan kesusahan khususnya bagi pelajar yang mempunyai kewangan terhad sebab ramai pergi ke sana dengan belanja sendiri,” katanya.Saifuddin juga menyeru rakyat Malaysia di negara itu yang masih belum mendaftar dengan pihak kedutaan untuk segera berbuat demikian bagi memudahkan penyampaian maklumat termasuk mengenai keselamatan dan urusan perbankan.“Selalunya bila rakyat Malaysia pergi ke luar negara memang kita tidak wajibkan mereka untuk berdaftar dengan kedutaan, tetapi kalau bermastautin, bekerja atau belajar, sebaik-baiknya kita berdaftar sebab kita tidak tahu apa akan berlaku.“Contohnya apabila wabak Covid-19 bermula di China, minggu pertama mesyuarat Nadma (Agensi Pengurusan Bencana dan Negara), jumlah rakyat Malaysia di China 30,000, minggu kedua 70,000, minggu ketiga 120,000, jadi maknanya orang mendaftar jika ada keperluan dan sekarang di Rusia memang ada keperluan untuk mendaftar,” katanya.Menurut Saifuddin terdapat ibu bapa pelajar yang bertanya jika anak mereka boleh pulang dan menyambung pelajaran di Malaysia, namun ia bergantung kepada kerjasama antara universiti Malaysia dengan Rusia.“Kalau ada universiti yang bersedia untuk membuat saling pengiktirafan, melibatkan permohonan dan credit transfer, ia boleh dilaksanakan tetapi bergantung kepada pihak universiti,” katanya.Tambahnya, kebanyakan pelajar berkenaan menyambung pengajian dalam bidang perubatan, kejuruteraan dan penerbangan (aviation).Rusia dikenakan pelbagai sekatan ekonomi termasuk oleh Amerika Syarikat dan Kesatuan Eropah berikutan operasi ketenteraanya ke atas Ukraine sejak 24 Februari lepas.Susulan sekatan berkenaan, sesetengah rakyat Malaysia di negara itu berdepan gangguan dalam mengakses perkhidmatan perbankan dan kewangan seperti Pindahan Dana Elektronik (EFT) dari Malaysia ke akaun mereka dengan bank tertentu di Persekutuan Rusia.


Walaupun dilancarkan semula, keselamatan data aplikasi SELangkah diragui

Versi kemas kini aplikasi SELangkah yang dilancarkan kerajaan Selangor baru-baru ini bukan sahaja membangkitkan lebih banyak persoalan berhubung kualiti perisian pengesanan kontak untuk memantau jangkitan Covid-19, tetapi menimbulkan kebimbangan berhubung keselamatan data.Semakan MalaysiaNow mendapati versi terbaru aplikasi itu tidak menawarkan banyak fungsi yang memfokuskan untuk mengesan jangkitan, berbanding MySejahtera yang diperakukan oleh pihak berkuasa kesihatan persekutuan.Walaupun begitu, kerajaan negeri Selangor tetap berkeras meneruskan penggunaan aplikasi itu bersama-sama dengan MySejahtera.Salah satu fungsi tambahan merangkumi log masuk untuk pengguna, sesuatu yang MySejahtera sudah laksanakan.Bagaimanapun, aplikasi SELangkah tidak mewajibkan untuk memasukkan nombor kad pengenalan seseorang, tetapi hanya perlu mengisi nama, nombor telefon dan kata laluan.Satu lagi ciri baru membenarkan pengguna mengimbas kod QR MySejahtera, walaupun ia tidak akan mengemas kini data di akaun MySejahtera pengguna.Aplikasi itu juga masih mempunyai masalah dengan “bug” walaupun dilancarkan semula baru-baru ini, menurut semakan pasukan IT MalaysiaNow.Sebagai contoh, menyentuh pada fungsi butang “Screening” akan menghasilkan kod pelik.Peta yang memaparkan lokasi jangkitan juga tidak terperinci seperti MySejahtera, yang tidak menunjukkan jumlah kes.Ketika dilancarkan, hanya versi untuk Android sahaja tersedia untuk dimuat turun daripada Google Play.Masalah yang tidak dapat diselesaikan pada aplikasi ini dipercayai menjadi sebab pihak pembangun tidak dapat menyediakan versi iOS.MalaysiaNow menghubungi Dr Helmi Zakariah, yang sebelum ini pernah melepaskan kemarahan kepada MalaysiaNow mengenai masalah yang ditemui di dalam aplikasi dibangunkan beliau, tetapi masih belum mendapat sebarang jawapan.Aplikasi SELangkah Selangor didapati ‘tidak setanding’ MySejahteraSelangor akan lancarkan semula aplikasi pengesanan kontak SELangkahDi sebalik aplikasi SELangkah, kes harian Covid-19 Selangor terus meningkatPrivasi dataSementara itu, semakan juga mendedahkan berlaku kecacatan serius dari segi privasi data pengguna SELangkah.Meskipun ketua petugas pasukan khas Covid-19 Selangor Dzulkefly Ahmad tampil mempertahankan aplikasi itu sebagai reaksi balas kepada pendedahan MalaysiaNow bahawa ia tidak setanding MySejahtera, dan turut bertindak mempersoalkan privasi data kerajaan persekutuan, pembacaan teliti terhadap terma dan syarat SELangkah mendapati berlaku konflik tuntutan mengenai privasi data.Di dalam laman sesawangnya, pembangun aplikasi itu Selangkah Ventures Sdn Bhd menafikan data peribadi pengguna akan digunakan bagi tujuan komersial, dengan mengatakan ia hanya membenarkan pasukan petugas khas Covid-19 negeri dan pihak kesihatan negeri “untuk memaklumkan anda secara terus jika anda merupakan kontak dengan individu yang dijangkiti Covid-19 di premis perniagaan sama yang dilawati”.Bagaimanapun, terma dalam penyata privasinya baik di Google Playstore dan laman sesawang SELangkah menyatakan data peribadi yang dikumpul daripada pengguna akan digunakan untuk menjawab pertanyaan orang ramai berkaitan peluang pekerjaan dan lain-lain permintaan, termasuk juga menghantar bahan promosi berkaitan perkhidmatan syarikat dan lain-lain tujuan pemasaran dengan persetujuan pengguna.Klausa lain mengatakan aplikasi itu mampu mengesan aktiviti dalam talian pengguna termasuk halaman laman sesawang yang dilawati.“Kami mungkin mengumpul maklumat mengenai aktiviti dalam talian anda dari masa ke masa dan termasuk laman sesawang pihak ketiga. Maklumat tersebut mungkin akan digunakan untuk memaparkan pengiklanan kepada anda mengenai produk dan perkhidmatan bersesuaian dengan minat anda atau memberikan kepada anda produk dan perkhidmatan yang dipertingkatkan,” menurut terma bertarikh 19 Januari 2021 itu.Ia turut mengatakan pihak syarikat boleh memindahkan data peribadi pengguna kepada pihak ketiga sekiranya mungkin berlaku atau penjualan sebenar atau pemindahan semua atau sebahagian daripada perniagaan atau aset, atau traksaksi perniagaan lain.Pendedahan ini berkemungkinan bakal mencetuskan perdebatan mengenai alasan sebenar pihak kerajaan negeri Selangor berkeras mengenai pengunaan SELangkah, walaupun MySejahtera didapati lebih berkemampuan dalam penafsiran data dan jaminan keselamatan tambahan kepada pengguna.Satu sumber yang bekerjasama dengan pihak berkuasa kesihatan dalam usaha memerangi pandemik Covid-19 memberitahu MalaysiaNow, aplikasi pengesanan kontak tidak sepatutnya mengkomersialkan data yang dikumpul daripada pengguna.Dia turut mempersoalkan apa yang disebut sebagai fungsi e-dagang yang akan dilancarkan oleh SELangkah, termasuk membolehkan penggunaan e-dompet untuk transaksi perniagaan kecil dan mikro.“Mereka tidak boleh ada aplikasi pengesanan kontak dan e-dagang dalam satu aplikasi yang sama,” katanya, dan menambah akan wujud risiko melibatkan fungsi sedemikian.“Apa jua imbasan yang dilakukan mereka dan maklumat peribadi yang disalurkan melalui kos QR SELangkah boleh digunakan bagi tujuan komersial.”